qundao/data-zh-poetry huggingface dataset:
塞翁行赠吴岱观
作者：施闰章
朝代：明
体裁：古风

塞翁昔住西湖畔，万顷琉璃堆几案。塞翁忽作秦川客，万里间关青鬓白。作客差同杜老时，分符正值关西饥。官舍数椽邻鬼火，边城百雉啼寒鸱。三川小路新通蜀，轮蹄日夜相奔属。厩中十马九马死，倌人走卒吞声哭。绘图请命几沾衣，折腰早放渊明归。诸边历尽黄沙戍，五月亲看积雪飞。此地古称同谷县，子美哀歌泪如霰。解绶还能筑草堂，题诗重为开生面。翁归自笑称塞翁，芒鞋布袜随西东。古来得失皆偶尔，且作逍遥河上公。
壬寅五月四日临江官舍作
作者：施闰章
朝代：明
体裁：五言排律

今朝何逼侧，昨岁太骞腾。酒厌湖干醉，山寻天竺登。林峰频出没，海日迥凭陵。窈窕尘嚣远，空濛黛色增。轻身同鸟捷，峻岭似猱升。徙倚三生石，攀援万岁藤。洞门云叆叇，树杪峡奔崩。灵鹫飞将去，玄猿呼欲应。诸天真咫尺，巍刹叠崚嶒。新茗全烹雪，寒泉不让冰。兴移无可歇，心赏递相仍。细路回千折，危冈上百层。窟深穿虎豹，松老掣鹍鹏。寂坐天香发，孤吟夜气澄。狂夫矜彩笔，山鬼妒明灯。风雨缠楼阁，星辰逐寝兴。从游希健客，留偈别高僧。放浪诚何有，冥搜得未曾。至今思蹑屐，犹自梦担簦。奇岫宜披豁，荒城苦郁蒸。艰虞情骤减，局蹐恨难胜。丝竹违安石，莼鲈劣季鹰。渐添霜入鬓，那尽酒如渑。会去观沧海，重题继骆丞。
壬辰元旦闻雷
作者：施闰章
朝代：明
体裁：古风

守岁不遑寐，披衣伫将旦。仰视天气柔，东风客愁散。不愿多欢娱，但愿少悲叹。椒觞未及莫，霹雳崩江岸。幽房蛰虫翻，暝浦归凫乱。十载困干戈，频年苦水旱。天道或杳冥，人事已波澜。疾威从此始，君子慎勿玩。
壮丁篇
作者：施闰章
朝代：明
体裁：古风

爰爰罝中兔，强言南山虎。身手非健儿，作使充军伍。里正倚府帖，论户不论武。东邻老寡妇，独子年十五。子母共一身，怀抱胜娇女。丁簿故添名，弱肉供吞侮。报十不报一，顾盼分去取。秋藤蔓不长，孤儿出无侣。骨肉愁生离，吞声泪如雨。
夏侍御敬孚纪其宦迹成帙为题篇末
作者：施闰章
朝代：明
体裁：古风

上士飞华缨，曰维正四国。氓庶苦疮痍，官司剧蟊贼。斯民洵可哀，吞声谁为恻。侍御恺悌人，秉心则謇直。剖竹有好音，持斧凛正色。横敛惩吏苛，补阙崇衮职。禁网日以疏，纰政日以息。犹复念逋租，请蠲宣帝德。弹射或愤争，慷慨决胸臆。俞则沛民膏，怫亦殚臣力。譬之春风吹，百卉皆生植。雨露所不敷，生气无壅塞。斯人长侍从，允矣千夫特。
夏夜
作者：施闰章
朝代：明
体裁：七言绝句

前山雨过月当楼，竹影空庭暑乍收。湘簟石床人独夜，不禁蟋蟀一声秋。
夏峰赠孙钟元徵君时年近九十
作者：施闰章
朝代：明
体裁：七言律诗

城南平野却山村，屡下徵书卧荜门。地拥九峰三径好，天留一老百年存。著书濂洛追前辈，比德荀陈见后昆。摇落斯文耆旧少，结庐便拟共云根。
夏日右安门外僧舍作
作者：施闰章
朝代：明
体裁：七言律诗

竹榭萝轩兴未忘，僧庐小歇爱林塘。傍篱南去丰台近，返炤西来翠岫长。槐叶阴中谁草阁，荷花好处似江乡。柴桑莲社依然在，半醉轻风送客凉。
夏至陪祀方泽
作者：施闰章
朝代：明
体裁：七言律诗

雨后仙坛碧草芳，遥闻玉露出芝房。崇墉柏带青霜气，方泽波含明月光。天仗旌旗严咫尺，精灵岳渎走苍茫。朝来回辇西山见，五色晴云接建章。
夕次苏门有怀孙徵君
作者：施闰章
朝代：明
体裁：七言绝句

策杖荒台云气重，独听泉响倚孤松。夏峰见说高人在，知隔东山第几峰。
夜值西曹
作者：施闰章
朝代：明
体裁：五言律诗

吏散秋官署，更阑夜气清。疏帘寒烛影，急柝乱砧声。露下圜扉湿，天高贯索明。平反谁执法，竟夕独含情。
夜凉
作者：施闰章
朝代：明
体裁：五言绝句

数点疏桐雨，不知秋气生。殷勤语纨扇，又是一年情。
夜别吴匡从少司寇
作者：施闰章
朝代：明
体裁：五言律诗

离筵重卜夜，合坐促行觞。此别几时会，旧游难可忘。升沉凭道合，老大斗身强。驿路梅花发，怀君何处将。
夜坐吟
作者：施闰章
朝代：明
体裁：乐府曲辞

长夜何漫漫，天风吹我征衣寒。人生一寸心，安能糺结千万端。野旷飞蓬不得息，引领高台望八极。星稀河汉鸡欲啼，记得前年别家时。
夜坐天游峰得月
作者：施闰章
朝代：明
体裁：五言绝句

微雨仍留月，千峰洗更明。仙云真可数，片片掌中生。
夜坐就亭即事
作者：施闰章
朝代：明
体裁：五言律诗

暮帆烟际歇，归鸟日边回。台迥收山郭，江清送酒杯。月梧翻槛白，风竹过墙来。得句呼儿和，婆娑怀抱开。
夜坐怀葛霜华客章门石亭寺·其一
作者：施闰章
朝代：明
体裁：五言律诗

拂衣君太勇，壮岁学无生。坐爱江天色，吟连钟磬声。寻山从白袷，作客饵黄精。此夜招提月，空阶应独行。
夜坐怀葛霜华客章门石亭寺·其二
作者：施闰章
朝代：明
体裁：五言律诗

西泠复南浦，短棹任经过。家近归心缓，身閒游兴多。弹棋倾坐客，把酒见江波。好是高人意，君听渔父歌。
夜宿南湖
作者：施闰章
朝代：明
体裁：古风

孤篷暮雨一天寒，泥深月黑胶湖滩。野寺荒村投不得，冰鸿雪雁鸣辛酸。南山虎穴北山盗，心知畏涂坐相看。一丈舴艋十人睡，仆夫侧叠饥无餐。丈夫垂堂事偶尔，长啸短歌行路难。
夜宿飞雨阁用韬公韵
作者：施闰章
朝代：明
体裁：七言律诗

高僧卓锡绕清泉，逋客担簦峰顶眠。老桂双株栖白鹤，寒池十丈长青莲。容容满壁云生榻，耿耿怀人月在天。不信飞仙吹铁笛，窟龙惊起石楼前。
夜愁朝雨
作者：施闰章
朝代：明
体裁：七言律诗

午夜摊书厌短药，来朝酒伴许相迎。林花烂熳鸟休啄，野老颠狂席任争。乍喜疏帘通片月，休教急雨乱残更。华阳叠嶂赊晴色，拂曙先生杖策行。
夜投惠山宿秦园
作者：施闰章
朝代：明
体裁：七言律诗

客到孤城入暮烟，却贪清境促移船。蓉湖渔火散欲尽，松寺暝钟时一传。涧绕春申苍径滑，园当龙岫碧云偏。携铛就水休辞夜，头白初过第二泉。
夜投福清五里桥
作者：施闰章
朝代：明
体裁：五言律诗

瘴乡山下店，虎穴路傍身。半榻支横木，孤灯绝四邻。土瓜充夜馔，藤架补厨薪。怪底天风急，偏吹不寐人。
夜抵龙潭寺
作者：施闰章
朝代：明
体裁：七言绝句

岳顶东来翻虎穴，疏林皎月在龙潭。安禅借问无生偈，弥勒何当共一龛。
夜泊黄池
作者：施闰章
朝代：明
体裁：五言律诗

晚晴残雪后，远岸夕阳边。叶尽枫难辨，渔归网自悬。客舟寒趁月，茅屋夜含烟。试觅幽人语，灯明恰未眠。
夜读叶井叔明府诗留别
作者：施闰章
朝代：明
体裁：古风

悲歌不能长，狂歌不能短。越人作楚客，涕笑肠堪断。手把瑶华赠，耳激清商管。识曲怜新欢，归骖为君缓。昨攀太室峰，白日如玉碗。云树纷青红，上下秋色满。之子方入洛，天地不同盥。良会复何期，离忧积山馆。
夜赴池港
作者：施闰章
朝代：明
体裁：古风

高下开水田，农人急春务。向夕倚柴门，归犊识村路。我行过其野，斜日挂高树。期会争俄顷，未暇论朝暮。潦深阡陌改，野旷东西顾。惟看马迹多，知从此路去。车前岂无驺，领上已垂素。始觉闲居好，高眠散情虑。
夜趋铜井途中遣闷
作者：施闰章
朝代：明
体裁：五言律诗

野岸荒蹊窄，泥途夕发难。叩门求炬火，策杖倚江滩。树拥重云黑，风驱骤雨寒。喜闻村犬吠，犹遣客心宽。
夜过伯衡言别
作者：施闰章
朝代：明
体裁：五言律诗

日落闭严城，相过片月明。清欢留茗碗，苦语聚灯檠。七载沧江吏，残春倦客情。别离皆渐老，脉脉念平生。
夜过石林时陶季冰壑舟次在坐用八齐
作者：施闰章
朝代：明
体裁：五言律诗

皎月当头出，朋来步屧齐。共围黄菊坐，何异碧山栖。文字已鸡肋，行藏逐马啼。凭君话名岳，杖策好招携。
夜过阮怀
作者：施闰章
朝代：明
体裁：五言律诗

永夜摊书帙，灯明敞竹关。共看溪上月，正照城头山。贳酒比邻得，移家何处閒。论诗成底事，相接一开颜。
夜集刘何实员外宅
作者：施闰章
朝代：明
体裁：五言排律

客来能不速，下马即登堂。复此帘前月，同倾花下觞。风吹禁烂熳，香细得微茫。云汉影俱淡，江关思正长。小僮森玉树，妍唱绕雕梁。曲和朱弦奏，歌翻白雪翔。缠绵今夕酒，凄断百年肠。努力念知己，素心安可忘。
大坑叹
作者：施闰章
朝代：明
体裁：古风

丛山如剑戟，灌木蔽嵚岑。其水独南流，溪谷皆阻深。山民鸟兽居，不驯匪自今。追呼敢逆命，兵革踵相寻。未能静伏莽，火烈悲焚林。杀人税无出，迟回伤我心。蚩蚩亦赤子，念尔为沾襟。招手语父老，鸱枭怀好音。宿逋既累岁，敲骨力难任。民顽实吏拙，许身愧南金。何时免素餐，引疾投吾簪。
大安寺雨坐有怀水西
作者：施闰章
朝代：明
体裁：七言律诗

荷芰风凉水榭閒，横塘带雨听潺湲。暑逃官席贪高枕，客爱僧庐当掩关。苍鬓早知抛赤绂，疏帘却喜见青山。烟亭竹院行歌处，谁借枯藤一往还。
大庾岭
作者：施闰章
朝代：明
体裁：五言律诗

峭壁何年凿，炎洲此路开。门容一骑入，人度万山来。南北各回首，干戈更筑台。蓬蒿行处满，漫说岭头梅。
大梁试院中秋夜同刘怡斋吏部
作者：施闰章
朝代：明
体裁：七言律诗

汴宫遗迹旧凄清，永夜论文露气生。忽见月圆知令节，谁禁歌罢动乡情。閒从河畔看银汉，远忆江关历凤城。池白浑疑梁苑雪，共君拚把玉樽倾。
大涤精舍图
作者：施闰章
朝代：明
体裁：古风

昨观潜谷岳阳图，墨痕一扫天模糊。林端缥缈丹楼出，半涵烟雨浮菰蒲。尺幅重看图大涤，林峦层峭炯缕析。拍空万壑走长风，拔地千峰暗雌霓。问谁居者黄山樵，爱饵神芝凿青壁。坐邀天海荡心胸，侧聆松涛飞霹雳。黄山樵者真孤搴，席门陋巷沧浪边。采薇晞发无处所，作碑卖字餐寒烟。梅村学士不相识，新诗独赏心为怜。造庐结袜事虽已，海日江春句已传。娄东逝矣泪如霰，吾曹落拓复相见。羽书日夜警关河，带甲纵横满乡县。敝裘落日换斗酒，烈士哀歌倚雄剑。买山归卧定何年，但捲疏帘见江练。黄岳天都不可攀，大涤谁当共往还。梦游天姥亦虚语，眼前一步三神山。但令此图常在手，相看大笑开心颜。
大王峰顶值钟道人
作者：施闰章
朝代：明
体裁：七言绝句

虹桥绝处斗坛边，一线丹梯万丈悬。独住峰头更何事，白云长护石床眠。
大驾重幸直北校猎时冬祭后三日恭纪二十韵
作者：施闰章
朝代：明
体裁：五言排律

九庙明禋重，初冬爽气高。停銮才盥荐，出狩又旌旄。组辔王良驭，珠弓羿氏韬。六龙真逸足，三辅旧神皋。问寝纡宸幄，于田佩宝刀。共知勤部勒，岂谓骋游敖。霁日迎仙仗，朱霞炤御袍。合围熊馆破，决中虎贲豪。野获穷山谷，弦鸣落羽毛。皂雕云外尽，赤豹槛中嗥。齿革资军实，豺狼念贼壕。是时求俊乂，侍卫继英髦。五柞离宫盛，甘泉彩笔操。计禽分勇怯，讲武寓甄陶。虞甸争除道，郊圻待献醪。省方天藻发，涉远圣躬劳。帐殿霜生剑，骑营夜属櫜。铙歌箫鼓竞，宴赏羽林叨。汉主誇宛马，姬书训旅獒。兴朝谁谏猎，蓄意忝含毫。
大龙湫歌
作者：施闰章
朝代：明
体裁：古风

白龙倒影垂青天，天河欲决成桑田。惊涛一泻五千仞，曳为素练霏紫烟。游丝小驻势不下，奔雷迸射当我前。举头拍手相叫啸，回风急雨争喧阗。忽如玉女舞白纻，翠鬟长佩何翩跹。讵那开山好心眼，孤亭冉冉来群仙。我吞名泉胸八九，杖藜对此嗟老颠。灵源涌出雁湖顶，怒翻月窟称龙渊。谢公屐齿不到处，榛迷径塞重茫然。下注锦溪历斤竹，东归到海何时旋。凭谁拾取玉井石莲子，种此湫底藕如船。它时骑鹿重相访，会看十丈开青莲。
天仙宫寻徐善长
作者：施闰章
朝代：明
体裁：五言律诗

城东仙观远，白日到人稀。移病从开卷，閒官肯息机。青萝深石壁，高树隐郊扉。却许论诗客，淹留坐不归。
天坛
作者：施闰章
朝代：明
体裁：古风

清秋就灵境，芳草蔼芊眠。古松围夹道，长垣亘星躔。遂造羽人居，远闻仙乐传。前朝肃典礼，遗器存筦弦。圜丘峻穹宇，白日生紫烟。森然看绛节，百神罗阶前。斋厨七十二，丹楹相接连。郊宫含宿雨，坛树阴远天。中有白玉井，清比惠山泉。尘襟一浣漱，消渴为之蠲。北首瞻黄屋，巀嶪浮云颠。却忆为郎日，趋陪大祀年。积雪夜方霁，皎皎明星悬。重来忽斑鬓，驻策心茫然。
天坛寻吴右舟
作者：施闰章
朝代：明
体裁：五言律诗

不因高士住，那得到郊坛。露气晓堂静，松声夏簟寒。僧閒归物外，山远出林端。却羡新秋月，抱琴君独弹。
天如庵
作者：施闰章
朝代：明
体裁：五言律诗

樵径落松子，林疏八月天。到门闻午磬，绕屋过寒泉。驯虎不惊客，栖禽亦解禅。旧时都讲在，曾话竹篱边。
天妃闸歌
作者：施闰章
朝代：明
体裁：古风

黄河怒流动地轴，十舟九舟愁翻覆。临矶作闸为通舟，水急还忧石相触。挽舟溯浪似升天，千夫力尽舟不前。巫师跳叫作神语，舟人胆落输金钱。梨园唱尽迎神曲，犹杀牛羊啖水族。不尔作难在须臾，鲸鲵张口待人肉。嗟尔运漕于国为咽喉，粟米力役家家愁，愿持尺牒问阳侯。圣主劳兮瓠子塞，河兮河兮当努力。
天宁寺
作者：施闰章
朝代：明
体裁：五言律诗

石龙矶畔寺，铁佛事犹传。车马有时过，阶庭长寂然。数峰明返照，一树障诸天。官舍山窗外，钟声到枕边。
天涯路
作者：施闰章
朝代：明
体裁：古风

天涯望不极，尽是行人路。日日换行人，天涯路如故。渺渺白云远，萋萋芳草暮。来者知为谁，但见行人去。
天游峰一览台同阮怀得寒字
作者：施闰章
朝代：明
体裁：五言律诗

谁知青嶂窟，转入白云端。落日岚烟动，穿天石骨寒。溪流随面曲，峰簇就人看。铁笛声何在，中宵独倚阑。
天游观赠谷语
作者：施闰章
朝代：明
体裁：七言律诗

已穷九曲复同游，一杖凭陵万壑流。冒雨远穿帘洞窟，梯崖独俯幔峰头。梦回天界时飞锡，兴入匡庐更买舟。三笑不须寻白社，共扪仙掌坐高秋。
天衣寺同景玉桐君·其一
作者：施闰章
朝代：明
体裁：五言律诗

招提秦望麓，绝胜虎溪头。石径一松古，山堂六月秋。僧繇残画没，北海断碑留。双带门前水，依依不肯流。
天衣寺同景玉桐君·其三
作者：施闰章
朝代：明
体裁：五言律诗

远山齐木杪，一带晚烟横。月照竹林早，露从衣袂生。云中孤塔隐，峰顶怪禽鸣。偶借支公榻，萧然梦亦清。
天衣寺同景玉桐君·其二
作者：施闰章
朝代：明
体裁：五言律诗

北海书何在，僧繇画已空。竹深晴蔽日，泉响夜兼风。舍宅思玄度，逃禅问远公。淹留便成宿，月出万山东。
天逸阁寻邢孟贞是亡友梅朗三故居
作者：施闰章
朝代：明
体裁：五言律诗

虚馆孤城外，春帆送客来。独怜芳草地，频上故人台。夜月双溪满，晴云叠嶂开。莺花仍不减，肠断为谁哀。
天逸阁追悼朗三
作者：施闰章
朝代：明
体裁：五言律诗

阁中人已去，三径未全荒。旧句看题壁，残书积满床。乱藤穿瓦裂，老桧逐年长。不用闻邻笛，愁来自断肠。
天逸阁雪后醉歌
作者：施闰章
朝代：明
体裁：古风

一冬无雪春雪好，名园飞阁开晴昊。主人逸兴有籍咸，把酒呼朋欢绝倒。沙霁初闻白鸟鸣，雪残半露青峰小。麻姑婥妁堕窗间，叠嶂参差浮树杪。细数梅花多昨日，坐看新瀑通寒沼。觥筹历乱兴偏豪，石槛苔痕不须扫。此阁崚嶒高百尺，先辈联翩著灵迹。蝌蚪深藏禹穴书，赋诗日集梁园客。二十年来玉树摧，竹榭茅屋蔓萝薜。抽毫授简待吾曹，肯使中原少词伯。前年铁骑城头嘶，出门一步迷东西。芳春暇日此良宴，何辞斗酒听黄鹂。我思置阁临双溪，种梅高下溪云齐。花前岁岁同春酌，醉醒递换无端倪。
天逸阁雪后醉歌
作者：施闰章
朝代：明

一冬无雪春雪好，名园飞阁开晴昊。主人逸兴有籍咸，把酒呼朋欢绝倒。沙霁初闻白鸟鸣，雪残半露青峰小。麻姑婥约堕窗间，叠嶂参差浮树杪。细数梅花多昨日，坐看新瀑通寒沼。觥筹历乱兴偏豪，石槛苔痕不须扫。此阁崚嶒高百尺，先辈联翩著灵迹。蝌蚪深藏禹穴书，赋诗日集梁园客。二十年来玉树摧，竹榭茅屋蔓萝薜。抽毫授简待吾曹，肯使中原少词伯。前年铁骑城头嘶，出门一步迷东西。芳春暇日此良宴，何辞斗酒听黄鹂。我思置阁临双溪，种梅高下溪云齐。花前岁岁同春酌，醉醒递换无端倪。
太函山房歌寄汪文岫
作者：施闰章
朝代：明
体裁：古风

司马文章射雕手，武库森森无不有。左拍历下右娄东，奇书万卷皆蝌蚪。腾骧后劲有闻孙，墨汁沈酣作杯酒。生事终年寄啸歌，杖藜十载慵趋走。山堂旧业大如拳，怪石幽花罗户牖。前坡隙地尽栽茶，后圃高墉密插柳。客来开瓮酌流霞，烧笋烹葵意良厚。别君牢落歘三春，好事狂吟无恙否。练水华屏魂梦飞，莲华黄海招邀久。送酒王弘既拂衣，游山谢客空回首。狂夫青眼向烟霞，肯与侏儒较升斗。他年同上轩辕台，好揖浮丘作老友。
太平郡斋小东山
作者：施闰章
朝代：明
体裁：古风

绾符远峰岫，挂笏思跻攀。讵知郡斋里，卓尔小东山。墟囿何缅茜，溪壑成周环。丹阳数万户，杳霭修林间。不见尘壒扰，但见烟萝閒。青山招谢李，两峰峙巉岏。斯人去我久，仙驭何当还。使君慕往躅，矫首川岩观。凉风中夏发，泠然解襟颜。况复多彦会，谈宴永清欢。丹亭好重构，把酒浮云端。天门送明月，先入掌中看。诗成过十韵，万古江漫漫。
太白祠
作者：施闰章
朝代：明
体裁：五言律诗

太白骑鲸去，空留采石祠。当轩千里水，绕屋万松枝。山月长清夜，江云无尽时。谁将一尊酒，把臂共论诗。
太白酒楼
作者：施闰章
朝代：明
体裁：七言律诗

谪仙痛饮狂歌地，画栋层轩面水开。短碣诗篇还埤堄，千年春色自楼台。筵前积霭青徐出，座上飞帆吴楚来。长笑古今皆逆旅，何如天际一衔杯。
太皇太后幸遵化温泉大驾侍从恭纪二十韵
作者：施闰章
朝代：明
体裁：七言排律

两宫圣善重禧日，五位晨昏侍膳年。鸾辂和鸣游胜地，龙旂侍从幸灵泉。才人列骑威仪肃，仙杖千官拥卫全。汤谷倒输蒸日月，素山回令暖云烟。飞来姑射从天上，涌出瑶池在日边。密迩神皋犹禁苑，久晴霜候当春天。一泓觱沸如潮溢，半亩冲融似火然。沿浦曲房嫔御满，临流帐殿起居便。湘妃出舞迎环佩，海若趋承捧翠钿。丹凤沼中冯盥漱，赤龙川畔恣盘旋。波恬早觉轻寒散，濯久潜驱宿疾蠲。欢动慈颜留汗漫，坐沾香雾弄潺湲。寝门数问勤天语，珍馔频移接御筵。预敕行厨赍玉粒，肯烦属邑费金钱。洗头华岳盆何在，取石银河兴眇然。珠献蛟人纷上下，旌麾玉女暗联翩。祓除有喜坤维奠，奉养无方孝治传。不数骊山污粉泽，羞称汝水漫流连。朱砂矾石谁能辨，暖液温涛洵可怜。稍待九霄回辇后，掖庭还奏祝釐篇。
夫子手植桧
作者：施闰章
朝代：明
体裁：五言律诗

灵桧无枝叶，虬龙百尺长。何人见荣落，终古一青苍。元气收东岳，孤根接大荒。迟回思手泽，俯仰愧登堂。
夷门
作者：施闰章
朝代：明
体裁：古风

驾言寻夷山，夷山不可见。徙倚城东门，城郭亦屡变。侯生七十隐抱关，虚左谁迎上客还。击秦救赵亦徒尔，英声高义惊人间。狗屠烈士何纷纷，魏寝隋堤空夕曛。惟有英雄心不死，荒祠长吊信陵君。
夹山漾
作者：施闰章
朝代：明

礌砢经岘首，窈窕穷湖甸。穿浦荡层云，望山成九面，潋滟游将穷，孤光开匹练。和风衣带缓，击汰水波溅。轻桡戛蒲群，欹侧信回转。日晚岩更青，洲长树逾茜。松篁交晻霭，林屋时隐见。搴芳兴屡延，怡目辄难遍。当为汗漫游，枕漱从所便。
夹山漾
作者：施闰章
朝代：明
体裁：古风

礧砢经岘首，窈窕穷湖甸。穿浦荡层云，望山成九面。潋滟游将穷，孤光开匹练。和风衣带缓，击汰水波溅。轻桡戛蒲苇，欹侧信回转。日晚岩更青，洲长树逾茜。松篁交晻霭，林屋时隐见。搴芳兴屡延，怡目辄难遍。当为汗漫游，枕漱从所便。
奉使粤西答长安诸公送别
作者：施闰章
朝代：明
体裁：古风

朝谒承明庐，夕发天南隅。疲马不遑息，中宵脂我车。故人饯我酒，赠我明月珠。愿君瘴疠地，好爱千金躯。再拜谢君言，双泪沾衣襦。桂岭尚烽火，豺虎交路衢。不惜行路难，衔命绥蛮陬。挥手望扶桑，策驾长驰驱。
奉和叶阁学题院壁原韵
作者：施闰章
朝代：明
体裁：古风

风吹不埽门前沙，老槐蔽日成槐衙。瀛洲亭废池水竭，灼烁不见芙蕖花。高堂广厦旧书屋，石渠藜阁称仙家。到今灯火久寂寞，几人夜直闻宫鸦。先生钜儒亲讲幄，独陈绝学摛天葩。分曹旧简命笔削，愿洗疮痏亲搔爬。乐饥日费太仓米，病渴犹沾金碗茶。网罗放失憎老眼，狂来叠鼓思参挝。龙门述作已千古，此事那能无叹嗟。汗青何日群公在，还山倘许餐朝霞。
奉寄钱虞山宗伯
作者：施闰章
朝代：明
体裁：古风

嶰竹无凡吹，旷曲不虚操。寄言何伟丽，丹霞曜层霄。深衷三致意，斯文伤寂寥。凌云耸绝轨，眷谓予联镳。沈雄子云赋，悱恻灵均骚。念兹言馥郁，感君心郁陶。登楼望吴会，江汉邈招要。威凤翥丹穴，野鹤鸣林皋。音响苟相追，宁知天路遥。
奉怀家叔父
作者：施闰章
朝代：明
体裁：五言律诗

藜杖扶衰久，穷愁意未閒。双孙今见面，八十倘开颜。药物应兼酒，溪楼却对山。那禁游子梦，夜夜向南还。
奉柬王大宗伯·其一
作者：施闰章
朝代：明
体裁：七言律诗

太傅园林在帝城，杖藜池馆有馀清。六卿半历诸曹长，两世重兼八座名。习静琴尊甘遁迹，怀人湖海怅含情。朱弦旧忝钟期赏，十载徒添白发生。
奉柬王大宗伯·其二
作者：施闰章
朝代：明
体裁：七言律诗

书签诗帙未全閒，七十常留冰雪颜。自有文章悬上国，肯将丝竹老东山。看云白昼从舒卷，放鹤高秋信往还。我已思归梦岩穴，清欢能得几追攀。
奉柬龚宗伯·其一
作者：施闰章
朝代：明
体裁：七言律诗

两龚合并总前身，官领诸曹献纳频。潘陆文辞原独步，应刘宾客拥千人。未营别墅思归隐，尽典春衣不计贫。侧席恩深眷耆旧，肯容江汉早垂纶。
奉柬龚宗伯·其二
作者：施闰章
朝代：明
体裁：七言律诗

忆别同衔雪夜樽，飞书万里数相存。论交道广心情苦，恋主忧深涕泪繁。帷幄旧资孙武法，顾厨争说李膺门。谁知留滞孤吟客，消渴逢秋梦故园。
奉益都相国冯公·其一
作者：施闰章
朝代：明
体裁：古风

肃肃季冬月，积雪明西山。和风生霁日，百族皆欢颜。古来英雄人，委蛇济时艰。秉轴心独苦，韬德意如閒。异哉松乔姿，乃在伊吕间。所以谢芝朮，青鬓未全斑。
奉益都相国冯公·其三
作者：施闰章
朝代：明
体裁：古风

留侯思辟谷，疏傅有归心。引年书屡上，未许耽岩林。北关眷何厚，北海意何深。辟园依万树，流目睇遥岑。白云从西来，一尊开素襟。对客命篇翰，浩然山水音。
奉益都相国冯公·其二
作者：施闰章
朝代：明
体裁：古风

卿云相纠缦，丹凤亦有族。当涂不荐士，致主苦不足。抗声推直臣，坐使百僚肃。譬构九仞台，求得千章木。贱士多沾濡，群才见甄录。昔闻赤舄公，吐哺下白屋。
奉答龚芝麓中丞京邸夜宴酒间枉赠长句
作者：施闰章
朝代：明
体裁：古风

高堂萧爽如山楼，华灯清夜罗庶羞。词人良会半耆旧，游子后来居上头。谓我间关成远客，素心促席相劝酬。紫驼作羹金盘脍，吴歈楚舞扬轻讴。啁啾丝竹四坐静，今夕何夕销百忧。主人爱才天下少，众中见许文词好。执卷摩挲语未停，长篇挥洒疾如扫。粤峤吴山梦杳冥，望远伤离思潦倒。共惊落笔独波澜，顾我中年已衰槁。江湖十载违金阙，麋鹿閒心忆岩穴。旧游郎署各飘零，新贵逢迎惭老拙。先生痛饮惜清欢，午夜鸡鸣兴未阑。天下英雄还几辈，笑看落月低檐端。
奉詶高念东侍郎饷新橘用韵·其一
作者：施闰章
朝代：明
体裁：七言绝句

洞庭嘉实碧云笼，入手香生满院风。安得容身如盎大，此中长作对棋翁。
奉詶高念东侍郎饷新橘用韵·其二
作者：施闰章
朝代：明
体裁：七言绝句

携来十月正烟霜，料理呼朋伴蟹尝。纵使酸寒吾意足，故乡一物九回肠。
奉赠学士方坦庵先生
作者：施闰章
朝代：明
体裁：五言排律

今代词场客，惟公号宿儒。寸心惟简易，五字肯榛芜。折节收时辈，新声屈小巫。谁言今老大，随意总欢娱。侍从前朝旧，文章此日须。衣冠黄绮在，经术董刘俱。汗血皆龙种，生毛并凤雏。谈迁联史阁，元凯竞天衢。幔捲云依槛，庭閒花满株。养分光禄膳，客醉步兵厨。含笑看斑彩，高吟废杖扶。异书横短榻，胜气拂长须。北牖眠潇洒，西山翠有无。閒来饲鱼鸟，兴剧满江湖。好尽樽前酒，沧洲趣不孤。
奉赠宋蓼天大司马二十韵
作者：施闰章
朝代：明
体裁：五言排律

庙算封疆靖，兵枢社稷凭。一人今简畀，九伐必鶱腾。词赋英年擅，忠贞世绪承。石渠初特达，画省递相乘。顾问谟猷进，司成俊乂登。圣朝崇孝治，宝册颂园陵。诏许群臣撰，争归大匠能。经营辞惨淡，述作义崚嶒。山涌丰碑出，天垂睿藻称。礼闱推鉴朗，柏府肃霜澄。汲黯敷陈切，长沙涕泪增。霁颜应采纳，峻秩又频仍。独坐官纠劾，祥刑帝股肱。网开忻浩荡，法在寓哀矜。半岁迁何数，诸卿得未曾。位高勤夙夜，责重凛渊冰。帏幄筹师旅，苔岑洽友朋。怜才心若渴，招客酒如渑。时事诗书缓，军储日夜徵。折冲樽俎计，会见不模棱。
奉赠梁大司农棠村·其一
作者：施闰章
朝代：明
体裁：七言律诗

中朝曳履荷宸恩，复有悬书在国门。楚粤军储时仰屋，应刘词客夜开尊。多才历遍诸曹长，秘本看馀万卷存。岁俭茧丝民力尽，含情赈贷向谁论。
奉赠梁大司农棠村·其二
作者：施闰章
朝代：明
体裁：七言律诗

驱车曾到尉它城，粤峤争传陆贾名。玉节坐销豺虎乱，涂歌时和鹧鸪声。汉廷钱赋增缗算，禹甸关山尚甲兵。天下安危公等在，犹烦推毂及书生。
女郎山
作者：施闰章
朝代：明
体裁：古风

女郎山畔日冥冥，女郎墓上草青青。长白云连绣江水，长佩陆离飘未已。凭阑举酒舞且歌，深洞幽房山鬼多。黄土红颜自今古，淅淅阴风吹女萝。
妙高台夜坐怀无可
作者：施闰章
朝代：明
体裁：古风

日落水烟起，茫茫连岸白。褰裳陟高台，凉月皎秋夕。古人不我待，露气沾瑶席。忽忆龙眠叟，远引就禅寂。桂岭旧担簦，匡庐复飞锡。游咏与之俱，屡折登山屐。劝我学无生，危言同振溺。心迹未能并，出处尚狼藉。解带思同游，天末久离析。人生无老少，皆为天地客。东望海门深，南睇江云碧。岩壑留清晖，浩歌伤往昔。
妙高台夜坐怀无可
作者：施闰章
朝代：明

日落水烟起，茫茫连岸白。褰裳陟高台，凉月皎秋夕。古人不我待，露气沾瑶席。忽忆龙眠叟，远引就禅寂。桂岭旧担簦，匡庐复飞锡。游咏与之俱，屡折登山屐。劝我学无生，危言同振溺。心迹未能并，出处尚狼藉。解带思同游，天末久离析。人生无老少，皆为天地客。东望海门深，南睇江云碧。岩壑留清晖，皓歌伤往昔。
妾薄命
作者：施闰章
朝代：明
体裁：乐府曲辞

妾如木槿花，朝荣愁日莫。君如杨白花，东飞复西去。去去何时还，西度榆林关。不怨妾憔悴，念君非故颜。
始入白岳宿桃花洞天
作者：施闰章
朝代：明
体裁：七言律诗

树里柴扉暮不扃，仙台灯火远荧荧。烟横谷口虚堂白，路入山腰古洞青。竹叶翻风喧夜雨，桃花流水带春星。巑岏五老遥相待，明日丹梯上杳冥。
始入白岳宿桃花洞天
作者：施闰章
朝代：明

树里柴扉暮不扃，仙台镫火远荧荧。烟横谷口虚堂白，路入山腰古洞青。竹叶翻风喧夜雨，桃花流水带春星。巑岏五老遥相待，明日丹梯上杳冥。
始得淳儿书
作者：施闰章
朝代：明
体裁：五言律诗

怜渠七岁病，才作数行书。字喜无鱼鲁，情知问起居。齑盐贫自好，药饵瘦何如。犹忆离家日，当门牵我裾。
姑山行送郭瑞屏
作者：施闰章
朝代：明
体裁：古风

十年不向姑山去，别恨羁愁乱如雾。箨冠草屦故人来，相看犹似山中住。衙斋萧瑟客无毡，片石荒台倚独树。主人鹿鹿竟何为，论心不得同朝暮。记昔姑山夜坐时，石泉手汲炊松枝。倾盘芋栗杂鸡黍，酒尽床头醉不辞。轗轲君今垂五十，白发星星时抱膝。纵饮不多思醉眠，怕听城头吹觱栗。君为穷愁来海滨，到来辗转愁官贫。出山入山贫自好，路远天寒惭故人。
姑江口号
作者：施闰章
朝代：明
体裁：七言绝句

满天飞雪片帆来，载得春风几许回。莫向青山问冷暖，梅花江上一时开。
姜桐音见过千峰阁有赠·其一
作者：施闰章
朝代：明
体裁：五言律诗

看君年独少，名已重相如。桐叶凉深坞，荷香满后渠。有怀时鼓棹，无梦到乘车。欲尽探奇兴，应窥宛委书。
姜桐音见过千峰阁有赠·其二
作者：施闰章
朝代：明
体裁：五言律诗

高阁横霄汉，閒云时往还。同倾天际酒，坐俯越中山。禹穴邻书屋，耶溪到竹关。少年吟太苦，早晚鬓毛斑。
子贡植楷
作者：施闰章
朝代：明
体裁：五言律诗

手植凭谁记，残碑留至今。共看独树影，犹见古人心。阅历风霜尽，支离天地阴。经过筑室处，千载一沾襟。
孙唐山出绢索书再得一首
作者：施闰章
朝代：明
体裁：七言律诗

城中闻说似山村，乱后人家几户存。剧喜清风传父老，何妨尘甑薄饔飧。沙墟莽荡看鸿影，缟纻殷勤见泪痕。此地尧封称旧迹，含情怀古暮云昏。
孙树百以给谏需次暂还用冯相公元韵
作者：施闰章
朝代：明
体裁：古风

幽人矜独行，豪士贵作达。所向非所谐，肝胆洵胡越。古有湖海客，进退烛本末。抚剑思及锋，发机必省括。澡濯横流中，秉性不可夺。惟君挺亮节，四顾何疏豁。岁寒既崛立，春华复采掇。鼓歌四始陈，纷纶百家撮。腾声起墨绶，补阙待黄闼。吏道成积薪，书空还咄咄。讵敢卧东山，身世疑乖剌。策足不辞晚，勇退如剖割。卧壑喜舟藏，处囊羞颖脱。语默会有时，胜气谁能遏。天马骨棹奇，未肯仰刍秣。种竹得园宽，论文从烛跋。所嗟素心远，恨别增惨怛。主眷足弹冠，民艰犹蹙额。抱膝且长吟，许身应管葛。
孙树百给谏典闽试·其一
作者：施闰章
朝代：明
体裁：五言律诗

旧许文章伯，重推侍从臣。论才初秉鉴，补牍数批鳞。蛟蜃为楼好，珊瑚出海频。烽烟辛苦地，应念泣珠人。
孙树百给谏典闽试·其二
作者：施闰章
朝代：明
体裁：五言律诗

星轺南去远，大火渐西流。文字销兵气，山川散旅愁。异书收百粤，清啸及三秋。惜别还搔首，闽天我旧游。
孙玉京令衡阳
作者：施闰章
朝代：明
体裁：七言律诗

洞庭南畔碧天长，击汰风生杜若香。帆过清湘先见岳，人逢回雁一思乡。拄峰云护元仙窟，石鼓苔深旧讲堂。努力甘棠延世泽，黄门肇迹本衡阳。
孙豹人醉吟图·其一
作者：施闰章
朝代：明
体裁：七言绝句

杜老花溪卜筑幽，溉堂留滞复邗沟。不嫌痛饮疏豪态，眼底吾曹半白头。
孙豹人醉吟图·其二
作者：施闰章
朝代：明
体裁：七言绝句

寻常不醉市儿酒，醉后高歌觉有神。雷李凋残耆旧少，西秦独霸一诗人。
孝威广陵书至索近诗兼伤故旧凋落
作者：施闰章
朝代：明
体裁：五言律诗

淮海三年水，陵阳一夏晴。愁深人共老，书到眼初明。文酒多时别，悲欢百折情。浮名吾意尽，高枕卧山城。
孟冬朔旦涂中作
作者：施闰章
朝代：明
体裁：七言律诗

拂曙和风宿雾消，回瞻直北凤城遥。五更游子怀前路，三馆词臣赋早朝。盥荐衮衣亲俎豆，诗歌清庙奏箾韶。鹓行旧忆承恩日，玉历初颁下赤霄。
孟庙
作者：施闰章
朝代：明
体裁：古风

磊磊峄山巅，终古栖灵异。岩岩一人起，方寸塞天地。独立张孔颜，诸儒息淫诐。榱栋洵煌煌，宫墙接洙泗。灵旗俨翱翔，古木耸寒翠。母氏断机堂，石像何惴惴。下拜复徬徨，怆然堕我泪。洒扫何寂寥，门庑少伦次。伫望念前修，遗轨毋中坠。
孟翰林端士父母五十双寿
作者：施闰章
朝代：明
体裁：七言律诗

花洲林屋好衔杯，白纻清歌鬓未催。洗腆养逾莱子乐，传家名擅长卿才。鹿门旧隐双车挽，鸾诰今看五色裁。吴市□□□□世，巴山原自峄山来。
孟贞病寓草阁
作者：施闰章
朝代：明
体裁：五言律诗

契阔能相就，粗疏愧主人。天风吹短榻，厨饭煮劳薪。坐语从深夜，相看各病身。几时抛药饵，一醉纪家春。
季介华同年遗番舶锦褥
作者：施闰章
朝代：明
体裁：五言律诗

日南遗锦褥，珍重胜兼金。祗欲存方物，非关厌布衾。双文蛮女绣，万里故人心。却藉乌皮几，光辉烂素琴。
季天中给事以直谏谪塞外追送不及
作者：施闰章
朝代：明

策马送君君出门，朔风动地卷蓬根。孤臣抗疏甘身死，万里投荒是主恩。笳吹天山边月小，城连沙碛塞云昏。心知去国无多泪，肠断慈乌声自吞。
季天中给事以直谏谪塞外追送不及
作者：施闰章
朝代：明
体裁：七言律诗

策马送君君出门，朔风动地捲蓬根。孤臣抗疏甘身死，万里投荒是主恩。笳吹天山边月小，城连沙碛塞云昏。心知去国无多泪，肠断慈乌声自吞。
季秋晦日岑山寺同山尊拈得归字
作者：施闰章
朝代：明
体裁：五言律诗

清溪孤屿出，倚槛乱帆飞。僧舍成浮舫，人家绕钓矶。寒云终日住，秋色一山归。共是忘机客，行吟到落晖。
孤松篇赠杜于皇
作者：施闰章
朝代：明
体裁：古风

孤松无沃壤，托根生寒山。介士无馀谋，敛手拙朝餐。前庭但种竹，后园但种兰。饥来出奇语，大笑开欢颜。言当弃旧宅，负耒林丘间。沮溺非尔事，抱书聊闭关。
学士方坦庵先生夜集月下
作者：施闰章
朝代：明
体裁：五言律诗

开径宽来往，看云自卷舒。偶成河朔饮，真似瀼西居。影静空明里，光添剥蚀馀。转怜今夜好，清话满樵渔。
宁信寺看牡丹
作者：施闰章
朝代：明
体裁：七言律诗

策骑穿林兴不违，春阴入寺正芳菲。风摧槛压枝无数，古干丛花世所稀。碧藓半庭供客坐，青山几处绕僧扉。当年吾叔经过旧，徙倚含情待夕归。
宁阳行
作者：施闰章
朝代：明
体裁：古风

客行倦修涂，流民填路隅。吞声但长跪，泪下沾衣襦。停车倾我箧，人给惭锱铢。去此未及远，接踵相号呼。谁能尽沾洒，缓死争须臾。去年民为鱼，今年麦又枯。岂无蠲租令，不得收沟渠。萧条日将夕，酸鼻空踟蹰。
守风左蠡
作者：施闰章
朝代：明
体裁：七言绝句

地险无风人自愁，石尤作意故相留。扁舟夜傍鼋鼍宿，一点残灯是戍楼。
安成王枚臣进士自粤东归不远二千里见过接对有诗兼怀吉州讲学诸子
作者：施闰章
朝代：明
体裁：五言排律

留滞羊城久，过从鹢舫遥。离心惊浃岁，情话剧连朝。见取吾何有，相看意自消。溪亭同倚槛，山寺数联镳。问路风波阔，忧时豺虎骄。世途甘蹇劣，吾道忍萧条。地忆螺川胜，朋来鹭渚饶。微言昭日月，高会逼烟霄。讲席今仍在，诸生谁见招。沙寒云满树，江涨雨兼潮。神物终当合，青松倘后凋。因声寄同志，索处未飘摇。
安成至庐陵道中作
作者：施闰章
朝代：明
体裁：七言绝句

山田斜趁岭云低，引得清泉灌绿畦。春暖插秧乘谷雨，不劳布谷一声啼。
宋司马拜冢宰同人属和
作者：施闰章
朝代：明
体裁：五言排律

一代声华最，诸卿领袖雄。才元耀鸾凤，官旧统罴熊。庙算敷文治，边筹奏武功。伫看澄百职，特进冠群公。玉尺铨除里，冰心藻鉴中。清通见裴楷，简要复王戎。馈饷门无受，推贤意不穷。高谈风月静，主计纪纲崇。独坐曾乌府，仪型在辟雍。兼才称具美，峻秩许谁同。锁院春阴满，经筵宠眷隆。龙门忻接近，赋颂忝难工。
宋宫
作者：施闰章
朝代：明
体裁：古风

试院深且广，缔构一何雄。披图视往迹，在宋斯故宫。金元递寝处，胜国侈藩封。踵沿数百载，伟丽无终穷。玉阶非旧物，碧藓馀崇墉。弱主耽近玩，赵氏何梦梦。干戈已接轸，花石争天工。珍禽与异兽，百族罗其中。宸章铭双桧，亭榭交玲珑。繁华一朝尽，万事随长风。到今询艮岳，旷然无遗踪。千峰作平地，浩劫归洪濛。自古更销歇，永啸看蒿蓬。
宋既庭孝廉南归追送以诗
作者：施闰章
朝代：明
体裁：古风

一年并辔燕台游，苦忆衔杯醉虎丘。徵车献赋不称意，掉头沟水东西流。前日送君过清苑，逾月重看故人面。今日闻君归故园，离筵不及春明门。眼前万事总销魂，吴中耆旧几人存。高枕著书元不恶，目极江南红树村。
宋柴雪少参入贺
作者：施闰章
朝代：明
体裁：五言律诗

词臣今岳牧，行役复京华。夜雨江边柳，春潮天际槎。官移长恋阙，帆转暂还家。芳草王程遍，应忘驿路赊。
宋牧仲比部榷赣关
作者：施闰章
朝代：明
体裁：七言律诗

谁共论才天地间，醉歌京洛日追攀。秋官读律心长苦，词客持筹意自閒。庐岳雪残明五老，郁孤台迥尽千山。岭南近报烽烟息，贾舶应怜乱后还。
宋牧仲比部言预营菟裘名之曰绿波村闻之洒然成二诗·其一
作者：施闰章
朝代：明
体裁：五言律诗

归心动官舍，逸兴奈君何。野浦葺高馆，烟村名绿波。鱼虾随网得，云雾入帘多。此境几时住，相将河上歌。
宋牧仲比部言预营菟裘名之曰绿波村闻之洒然成二诗·其二
作者：施闰章
朝代：明
体裁：五言律诗

地静眠鸥渚，沙喧放鸭亭。竹中何客到，云外几峰青。病试餐霞法，閒看种树经。到时尘事少，耳目一时醒。
宋荔裳署斋留别
作者：施闰章
朝代：明
体裁：古风

拳拳无中极，中夜复淹留。明灯移绮席，卧我百尺楼。念此吴会欢，缅怀燕赵游。人生逾四十，飞光向西流。十载一良会，岁月忽欲遒。鸡鸣独转侧，起坐增离忧。蚁穴成江河，寸壤累山丘。志业贵早立，升斗宁足谋。明旦各分手，策轨期千秋。
完镜篇
作者：施闰章
朝代：明
体裁：古风

昔为水覆地，今若云还山。中断复两合，泣涕谐故欢。今夕是何夕，圆月照井干。君子执亮节，慷慨良独难。不惜双南金，使我琴瑟完。抚弦操旧曲，惭叹摧令颜。愿为连理枝，生君庭户间。
宗人次麒孔固至自芜湖
作者：施闰章
朝代：明
体裁：七言律诗

雨雪山城暗未开，江头何意片帆来。羁栖避俗书盈箧，真率论交酒数杯。家破尚留庑下客，时危谁惜郢中才。于湖文酒多朋旧，摇落离居尽可哀。
宗定九属题李叔则画
作者：施闰章
朝代：明
体裁：七言绝句

垂垂老树傍江干，数点疏花照水寒。似怪春风不相识，几人留眼雪中看。
宗鹤问见过长干客寓
作者：施闰章
朝代：明
体裁：五言律诗

寺远城南路，朝来江雨寒。如何归棹急，还索故人看。避俗且官阁，藏身惟钓竿。邗关馀旧好，一为问平安。
官亭即事
作者：施闰章
朝代：明
体裁：五言律诗

歇马成栖托，凭栏酒一瓢。雀声空院竹，秋色半亭蕉。飘泊津梁倦，驱驰齿发凋。幽怀独耿耿，看月坐深宵。
官军连收岳阳长沙诸郡恭赋二十韵
作者：施闰章
朝代：明
体裁：五言排律

庙算称神武，王师戒驿骚。亲藩分虎节，幕府握龙韬。频接荆襄檄，全清江汉涛。饮波驰万骑，下濑奋千艘。阵合连蛮徼，围长铲贼濠。中权挥扇定，劲卒压城挑。破垒犹吹箨，搴旗等刈蒿。洞庭鲸尽骇，衡岳兽俱逃。威命尊黄钺，骁腾避白袍。迸雷轰炮火，漂杵溅弓刀。梦泽投鞭断，君山积甲高。倒戈方慑服，系颈尚哀号。战马归天厩，军装付铠曹。猷矜元老壮，凯奏佽飞豪。指顾成安堵，欢呼各献醪。势趋巫峡蹙，关失剑门牢。恃险先亡述，追奔共殪滔。湔除还尔贷，浩荡岂重遭。乘胜如摧朽，长驱入不毛。誓将馀丑灭，肯使圣躬劳。
官庭草
作者：施闰章
朝代：明
体裁：七言绝句

江声到枕客心违，多病如何未拂衣。庭草不妨秋色满，好留蝴蝶上阶飞。
官斋月夜
作者：施闰章
朝代：明
体裁：古风

空庭月色厚，皎若雪盈尺。俯仰天地间，茫茫一虚白。独鹤时长鸣，修篁露微滴。遥忆山中人，清光各兹夕。嗒然竟何言，抱膝江潭客。
官湖西二载矣感而有作
作者：施闰章
朝代：明
体裁：古风

期月昔言可，两载惊逝波。稍见喘者息，未闻呻者歌。窃禄备藩篱，敢言无斧柯。十羊乃九牧，牵束一何多。芜田急刍饷，禁旅频经过。凉风吹木叶，飒飒随江波。中夜独转侧，积痗成烦疴。幸宽简书责，自顾将如何。
官舍看牡丹
作者：施闰章
朝代：明
体裁：五言排律

阁俯双江水，阑开千叶花。葳蕤含夜雨，灼烁烂朝霞。蕊叠翻阶重，枝高出树斜。逐香蜂绕座，倚槛客思家。镫下金尊照，风前锦幔遮。多情娱老眼，留赏驻年华。梦想洛阳胜，虚闻姚魏誇。但令春好在，何惜滞天涯。
定山寺
作者：施闰章
朝代：明
体裁：七言律诗

灵山不远浦城边，客到先寻卓锡泉。裂石阴岩斜枕寺，当门古树独支天。禅宫云护残僧在，讲席人传故老贤。好挹长江入怀抱，看余飞策碧峰巅。
宛溪春水曲
作者：施闰章
朝代：明
体裁：古风

夜宿水声中，朝汎山烟里。洲沉沙尾截，云叠鱼鳞起。春风不可赠，美人望江汜。愁心与白蘋，摇荡几千里。
宜春台
作者：施闰章
朝代：明
体裁：七言律诗

高台耸出赤城霞，客到春风正著花。曲磴寒烟真鸟道，满城芳草几人家。云端叠岭当窗尽，树杪寒江绕郭斜。共说晴空见衡岳，凭阑身在楚天涯。
宝应酬朱周桢
作者：施闰章
朝代：明
体裁：五言律诗

看君非泛爱，一晤尽平生。永夜春灯静，空阶霁雪明。壮年诗律老，在野史书成。酌罢射阳酒，愁闻征马鸣。
客中独酌偶和陶公饮酒·其一
作者：施闰章
朝代：明
体裁：古风

人生若奔马，促促竟何之。崎岖逐所欲，宁似閒居时。得欢日已足，何为待来兹。彭殇等朝莫，下士心然疑。但当乐相乐，一觞聊共持。
客中独酌偶和陶公饮酒·其七
作者：施闰章
朝代：明
体裁：古风

少年爱游侠，把臂寻豪英。有时还独坐，侧见古人情。岁寒变枝叶，琼树亦已倾。形神自相贼，孰以坚白鸣。且尽一尊酒，无为劳我生。
客中独酌偶和陶公饮酒·其三
作者：施闰章
朝代：明
体裁：古风

在晋有高士，佯狂遗世情。沈醉自埋照，清芬扬令名。名岂中所热，聊得达此生。生非磐石固，常恐风波惊。丈夫不闻道，努力当何成。
客中独酌偶和陶公饮酒·其九
作者：施闰章
朝代：明
体裁：古风

旷野凉风至，飒然柴扉开。坐见田畴绿，惬我平生怀。平生愿有托，所忧中路乖。风波一失足，终日徒栖栖。身在世网中，汗颜汨其泥。道阻多窘步，鄙性终寡谐。驱车寻旧辙，前路幸未迷。如何阮步兵，途穷驾始回。
客中独酌偶和陶公饮酒·其二
作者：施闰章
朝代：明
体裁：古风

荒途遐且阻，虎豹啼前山。驱车岂无感，客子故难言。时把坐上酒，仰首黄虞年。著书莫我知，吞声谁与传。
客中独酌偶和陶公饮酒·其二十
作者：施闰章
朝代：明
体裁：古风

贫士生草间，性鄙情亦真。田父日往来，乐此风俗淳。长吟发陇亩，遗响多清新。怀骚追屈宋，好古轶周秦。靡靡六朝籍，弃置如纤尘。笔削非我事，咏歌肆微勤。不言著作好，聊得心所亲。耦耕既苦疲，策驾空迷津。开我床头酒，漉以头上巾。抗手呼陶公，我亦醉乡人。
客中独酌偶和陶公饮酒·其五
作者：施闰章
朝代：明
体裁：古风

曲肱北窗卧，松风为我喧。羲皇不相待，乐向此中偏。须臾明月出，挂我檐前山。乌鹊从何来，孤飞尚未还。感物一长叹，时哉无与言。
客中独酌偶和陶公饮酒·其八
作者：施闰章
朝代：明
体裁：古风

玄豹多隐雾，潜虬养幽姿。黄雀徒嗷嗷，争食且争枝。物生各有尚，介立斯言奇。天地无心情，高厚奚尔为。哀彼汗血驹，屈首黄金羁。
客中独酌偶和陶公饮酒·其六
作者：施闰章
朝代：明
体裁：古风

挂瓢与扣角，借问谁为是。蛾眉易为嫉，珍器易为毁。大道本无名，荣利徒为尔。披裘且挥金，君毋羡罗绮。
客中独酌偶和陶公饮酒·其十
作者：施闰章
朝代：明
体裁：古风

我生在东南，行行西北隅。天地共羁绁，孰敢辞修途。长饥不能饱，万里空驰驱。四海自不足，一勺自有馀。鹪鹩与黄鹄，从君卜所居。
客中独酌偶和陶公饮酒·其十一
作者：施闰章
朝代：明
体裁：古风

束发事诗书，谋身贵有道。三十为壮年，颓然已心老。饮酒不辞醉，常恐双鬓槁。寸心得所向，醉醒各言好。玄珠归象罔，多营丧其宝。君看云中鹤，恣意游八表。
客中独酌偶和陶公饮酒·其十七
作者：施闰章
朝代：明
体裁：古风

青溪连我宅，短棹随轻风。风吹一水香，百花漾其中。不知人境隔，忽与仙源通。鸿飞既冥冥，何事劳弯弓。
客中独酌偶和陶公饮酒·其十三
作者：施闰章
朝代：明
体裁：古风

桃源竟安在，踪迹隐人境。我病倦游寻，独醉不遑醒。醉中有深义，醒者莫能领。士贵处域外，岂见囊中颖。缨组终尘埃，素心自炳炳。
客中独酌偶和陶公饮酒·其十九
作者：施闰章
朝代：明
体裁：古风

乞食亦云好，折腰何必仕。叩门谁为开，一饭少知己。釜甑自生尘，妻孥为我耻。我行骋四方，我梦归故里。风波在须臾，甲子不可纪。飞蓬无根株，中路何当止。黾勉故人心，岁寒良足恃。
客中独酌偶和陶公饮酒·其十二
作者：施闰章
朝代：明
体裁：古风

日月无停驭，冉冉成四时。昨夜庭花落，青春与我辞。美人惜迟莫，感叹方在兹。济世有长策，攘臂羞狐疑。斧柯不在手，将为龟山欺。寄声托浮云，吾道当何之。
客中独酌偶和陶公饮酒·其十五
作者：施闰章
朝代：明
体裁：古风

远游临蓬壶，叩彼仙人宅。俯仰天地间，倏忽皆陈迹。人生处驹隙，祝年无过百。仙人赠我药，鬒发永不白。冥性得自然，至道当矜惜。
客中独酌偶和陶公饮酒·其十八
作者：施闰章
朝代：明
体裁：古风

芳树无久华，荣名岂常得。毂转须臾间，下士多所惑。涓涓蚁穴溃，滔滔不可塞。泾渭相波澜，殄瘁及邦国。酒德良可颂，世事行当嘿。
客中独酌偶和陶公饮酒·其十六
作者：施闰章
朝代：明
体裁：古风

猗惟予祖考，步趋依六经。徽音邈难续，吾道竟何成。鄙哉陷章句，局守不敢更。中夜忽不寐，揽衣步前庭。微月倏已没，孤鹤时悲鸣。丈夫多坎壈，勿令伤吾情。
客中独酌偶和陶公饮酒·其十四
作者：施闰章
朝代：明
体裁：古风

我昔避戎马，间关千里至。日莫犹独行，有酒不敢醉。宿雁起我前，惊翔失行次。不经乱离苦，宁知安乐贵。万事一皆然，食荼有馀味。
客中独酌偶和陶公饮酒·其四
作者：施闰章
朝代：明
体裁：古风

忧来不能坐，静言思奋飞。自顾无羽翼，徘徊心转悲。日月不可语，策足当何依。南山微雨歇，浮云各言归。其下有松菊，严飙独不衰。所乐诚区区，素心贵无违。
客夜
作者：施闰章
朝代：明
体裁：五言绝句

独夜月明多，天际闻孤鹤。梧桐尚未秋，片叶空阶落。
客归喜金翰孺先自中州见候
作者：施闰章
朝代：明
体裁：七言律诗

何人千里独相思，到久还嗟见面迟。匹马间关过陋巷，一尊蘋藻荐先祠。官斋共指谈经处，祖德犹传堕泪碑。漫说江南好风景，牡丹重忆故园时。
客每称予视学山左旧事有感
作者：施闰章
朝代：明
体裁：七言律诗

东土论文廿载馀，何当垂老被嘉誉。守官冰雪心元苦，相马骊黄术恐疏。尚有齐风徵大国，可能鲁壁问遗书。閒来侧首长怀古，比迹河津愧未如。
客至自云中
作者：施闰章
朝代：明
体裁：七言绝句

大同城外是边庭，几岁哀笳客里听。为问王嫱坟上草，到今何似汉时青。
客至自故乡
作者：施闰章
朝代：明
体裁：七言律诗

㟙峰望远泪沾裳，江郡人来感别长。芒砀风烟穿虎穴，关山雨雪过羊肠。信知大国非吾土，醉倚亲交是故乡。庭际桃花频劝客，移樽款款夜连床。
客舍作
作者：施闰章
朝代：明
体裁：古风

草生大道傍，春日少芳菲。人生车轮间，壮士无光辉。道逢一心人，下马语依依。绨袍岂必解，感泣自沾衣。不见当路子，弃我忽如遗。荒涂多虎豹，行子归无期。停予万里车，尊前聊共持。匪为饥与渴，故人相见稀。
客诫
作者：施闰章
朝代：明
体裁：古风

事变成飘风，烦忧忽已老。客言既阴雨，绸缪何不早。君看锋刃间，能复几人好。县小如釜鱼，山深亦笼鸟。公私争啖食，室家不自保。金陵百万户，蹀血古所少。买宅且羁栖，群盗缓俘摽。君计良瞿瞿，四顾无良图。橐无千金装，上士等群愚。惊禽无安巢，瘦马无修涂。将从詹尹卜，策驾立踟蹰。
客闽即事
作者：施闰章
朝代：明
体裁：七言律诗

殊方不定寒暄节，病客难调增减衣。江上人家闻蜑户，城南园馆剩僧扉。省兵日见兵船急，禁海年来海错稀。岭峤近传群盗在，风烟留滞几时归。
宴歌行
作者：施闰章
朝代：明
体裁：古风

洞房曲室锁葳蕤，华灯绮席纷光辉。朱颜窈窕操玉徽，笙竽筝笛逸响飞。轻风入户飏罗帏，月何皎皎明星稀。乐极含悲知者谁，更阑缓带客忘归。侬歌薄命心徘徊，愿君欢乐怜春晖。
宴高子奋水部官亭
作者：施闰章
朝代：明
体裁：古风

丹槛陵沧波，飞梁亘别浦。词人此高会，咏言相劳苦。华馆生长风，北山过疏雨。万顷碧荷花，酒气作香乳。连床多赐书，叠石成江屿。欢延石城下，别忆天津浒。落日怅离颜，秋色满平楚。
家书再至
作者：施闰章
朝代：明
体裁：古风

客梦迷故乡，故乡书札至。问汝出门时，是月十有四。前书一何滞，此书一何疾。得函不敢开，垂头先惴慄。书中复何有，但为贱子忧。坦步恐覆辙，问我平安否。驾言将出郭，荆棘生道周。置书再三叹，所忧非所谋。
家书至时将近叔父生日
作者：施闰章
朝代：明
体裁：五言律诗

世路惊心日，家书寄语频。自怜青鬓改，难见白头人。拙宦牵愁思，传经忆苦辛。榴花空照眼，不觉暗伤神。
家叔归江南
作者：施闰章
朝代：明
体裁：七言律诗

一身归去二千里，细雨飞花三月时。拙宦生涯疏骨肉，长江战地满旌旗。春残暮色还催鬓，客里新诗好对谁。寄语家山旧知己，数行书札泪如丝。
家叔生日闻留滞山阴有作
作者：施闰章
朝代：明
体裁：古风

我今通籍七年馀，服官仅满三百日。野人不合游金门，半是艰难半愁疾。往事伤心勿复言，坎壈只今犹未毕。风尘马上倦开颜，儿女梦中来绕膝。蔷薇花尽榴花开，愁剧佳辰罢举杯。冠盖满堂非骨肉，富贵于我何有哉。长安达官贱珠玉，秋曹八口忧饘粥。忧能伤人人易老，岁月迁流如转毂。别时我叔泪沾衣，白头重卧剡溪曲。一觞寥阔三千里，顾影茫茫泪相续。何如归向敬亭云，手种桃花偃茅屋。
家叔自临江归里频值北风
作者：施闰章
朝代：明
体裁：五言律诗

衰白久成翁，征途逐转蓬。泪添欢聚后，愁满梦魂中。山郡猿啼雨，江潭客守风。已归仍旅食，遥望隔西东。
家报至知仲冬望后舍弟严次儿恪各举一子恰喜同老夫生日
作者：施闰章
朝代：明
体裁：五言律诗

是我悬弧日，双雏举一门。弟强初有子，吾老复添孙。累世良辰合，传经旧泽存。遥怜汤饼会，不共草堂樽。
家长野太守招游曹山及吼山·其一
作者：施闰章
朝代：明
体裁：五言律诗

石断忽成溪，悬岩阴复低。登台迷上下，浮艇失东西。绝壁鱼龙气，危藤鹤鹳栖。使君幽兴极，攀尽白云梯。
家长野太守招游曹山及吼山·其二
作者：施闰章
朝代：明
体裁：五言律诗

叠巘何缘吼，看山俨在湖。僧扉穿古洞，云石溅明珠。天地悲开凿，林峦入有无。风流思太史，把臂尚堪呼。
宿云亭
作者：施闰章
朝代：明
体裁：五言律诗

山势随江曲，亭孤傍岭开。片云閒不住，双燕去频回。野渡归樵便，村烟出树来。莫愁春欲暮，留兴一衔杯。
宿双溪旧馆
作者：施闰章
朝代：明
体裁：七言律诗

使节初回感旧游，荒园无恙带溪流。一林竹木犹青霭，三仕风烟早白头。残藓半遮题字壁，暮云争拥读书楼。趋庭拜墓馀双泪，雨榭风亭丛桂秋。
宿双闸
作者：施闰章
朝代：明
体裁：古风

一水出双闸，喷薄多悲风。天寒霜月白，孤棹宿其中。下跃潭底鱼，上唳云间鸿。雷霆缠枕席，乡梦不能通。我行岁已暮，前路殊未穷。居人卧悠悠，行子心忡忡。驰驱有王命，安敢叹飘蓬。
宿吴兴碧岩寺
作者：施闰章
朝代：明
体裁：七言律诗

寺入青冥石径幽，长风落日客衣秋。寒声谷应岩前瀑，夜色湖明树里楼。对榻一僧诗汗漫，过山双屐雨淹留。白云峰下经行少，更有何人绝顶游。
宿吴天示园中酬其弟在心
作者：施闰章
朝代：明
体裁：五言律诗

屏迹为园好，经过落照斜。蜂房悬草阁，溪月满山家。慈竹一丛老，紫荆双树花。论诗从对榻，中夜酌流霞。
宿吴山文昌阁
作者：施闰章
朝代：明
体裁：七言律诗

丹楼画栋倚崔嵬，绝巘层峰绕槛开。雨气直从天目至，潮声遥过海门来。下方城郭苍烟合，半夜云霄绛节回。一自当年飞铁骑，暮禽春树到今哀。
宿商贤草堂
作者：施闰章
朝代：明
体裁：古风

北来策马苦思归，深巷斜阳还叩扉。石城旧知亦不少，执卷忘饥君独老。紫螯我买君开尊，中庭摘豆充盘飧。草堂夜静如崖壑，读半新诗月西落。酒中忽忆墙东叟，在日三人同笑口。人生零落真可叹，拨弃勿道使心酸。
宿大洲村舍
作者：施闰章
朝代：明
体裁：五言律诗

长风催落日，暝色就孤村。农父寒移榻，儿童喜噪门。野葵香客馔，潭水汲仙源。归梦无迁次，他乡已故园。
宿将军庙有怀隐龙方氏诸旧游
作者：施闰章
朝代：明
体裁：七言绝句

夜抵梅溪路不分，故人咫尺怅离群。欲知相忆成何许，十里青山万叠云。
宿小江口
作者：施闰章
朝代：明
体裁：古风

春流涨夕景，引楫回江矶。洲渚芳杜没，烟火前村微。暧暧数峰见，杳杳孤帆飞。长江缅千里，远送何人归。澄波漾皎月，窈窕生清晖。客行忽云久，庭花应已稀。
宿少林寺
作者：施闰章
朝代：明
体裁：七言律诗

夕阳半岭照松关，初地幽栖少室山。僧磬自鸣林鸟静，天风不动石萝閒。悬岩五乳青冥外，古树三花杳霭间。闻道折芦人去远，锡飞常带白云还。
宿少林寺
作者：施闰章
朝代：明

夕阳半岭照松关，初地幽栖少室山。僧磬自鸣林鸟静，天风不动石萝闲。悬岩五乳青冥外，古树三花杳霭间。闻道折芦人去远，锡飞常带白云还。
宿山家
作者：施闰章
朝代：明

山行路自远，孤客魂易迷。暮鸟各归去，啾啾向我啼。暝色冒四野，小径多蒺藜。俯见林麓下，镫火临涧蹊。举策一叩门，四壁风凄凄。主人进粗饭，努力疗渴饥。来时经虎穴，宿处连鸡栖。平生戒垂堂，飘零缘鼓鼙。客久望人怜，使我颜色低。中宵万感集，不寐闻霜鸡。
宿山家
作者：施闰章
朝代：明
体裁：古风

山行路自远，孤客魂易迷。莫鸟各归去，啾啾向我啼。暝色冒四野，小径多蒺藜。俯见林麓下，灯火临涧蹊。举策一叩门，四壁风凄凄。主人进粗饭，努力疗渴饥。来时经虎穴，宿处连鸡栖。平生戒垂堂，飘零缘鼓鼙。客久望人怜，使我颜色低。中宵万感集，不寐闻霜鸡。
宿敬亭巢云阁
作者：施闰章
朝代：明
体裁：五言律诗

采茶新雨后，随兴宿岩阿。夕照下檐树，春星横石萝。竹楼重影静，山磬一声多。梦与玄晖接，宵分独寤歌。
宿晨前
作者：施闰章
朝代：明
体裁：七言绝句

野店荆扉旋织成，暮烟寒杵若为情。客窗更压山泉急，一夜床头风雨声。
宿松隐庵
作者：施闰章
朝代：明
体裁：七言绝句

寒山曲径石嶙峋，落尽桐花暮雨频。惜别重来三十载，松云匝地苦留人。
宿永州高山寺
作者：施闰章
朝代：明
体裁：七言律诗

石磴嵯峨近百寻，层峰迢递隐双林。香台迥入楚天外，花雨遥飞粤海阴。战后山城官舍尽，春残云树瘴烟深。高僧应笑星轺客，借榻空悬出世心。
宿法华寺
作者：施闰章
朝代：明
体裁：七言绝句

夜凉深寺白云封，卧对星崖石上松。梦里庄周元是蝶，浮生消得几声钟。
宿浒州
作者：施闰章
朝代：明
体裁：五言律诗

滩险泊难定，系舟寻岸藤。水祠残壁在，戍垒暮烟增。月白江村渡，松然野店灯。巴歌何处得，声彻碧云层。
宿燕子矶
作者：施闰章
朝代：明
体裁：古风

石燕孤飞落沙渚，陵波奋翼空中举。年年江树舞春风，日日山云含暮雨。片帆夜泊临矶宿，浪打轻舟眠不熟。三更月出海门东，一声清啸闻渔翁。
宿牛首一灯楼同右舟
作者：施闰章
朝代：明
体裁：五言律诗

日暮惜登临，丹楼烂碧岑。江城疏雨过，石榻乱云深。群岫分灯影，秋河落树林。夜凉残梦后，疏槛满松音。
宿界首
作者：施闰章
朝代：明
体裁：五言律诗

旅宿无迁次，村墟剩几家。遗民半闽楚，沃土断桑麻。月满空山白，垣摧老树斜。梦回驱晓骑，野戍有悲笳。
宿百泉
作者：施闰章
朝代：明
体裁：五言律诗

残照下溪湾，孤僧度岭还。泉开深树里，山响乱流间。客夜月相待，仙台云自閒。何人凭寄啸，枕石漱潺湲。
宿罗汉寺
作者：施闰章
朝代：明
体裁：七言绝句

重林暮色隐岩扉，客到钟声出翠微。不识龙湫何处所，坐中飞雨湿人衣。
宿蓬莱海潮庵
作者：施闰章
朝代：明
体裁：古风

精舍俯丹崖，复阁眺穷发。眷兹物外游，宁辞云际歇。日暝红霞散，洞阴瑶草发。缓带驭天风，临流坐海月。洪涛争怒号，岛屿时出没。成连移吾情，安期逝超忽。天鸡鸣中宵，白露如凝雪。
宿蕲庄有怀灵岩寺
作者：施闰章
朝代：明
体裁：五言律诗

独宿荒村夕，灵岩隔数峰。寒烟贪策骑，晚景罢支筇。雪满空山月，风疏古寺钟。向来长啸处，犹记倚孤松。
宿西山戒坛限坛字
作者：施闰章
朝代：明
体裁：古风

清境历悬磴，飞塔浮云端。桂旂时上下，百灵集丹坛。举首见宸翰，光怪生林峦。入门二松古，匝地双龙盘。攫拿广庭隘，戛拂青天寒。谽谺有崖洞，迢递穿巉岏。不知客行疲，但惜春风残。移觞未敢酌，高坐生清欢。精庐坐山月，谁解栖长安。
宿郯城闻仆夫言次日四十里外即江南界
作者：施闰章
朝代：明
体裁：七言绝句

千峰万壑倦征骏，客路归心两不堪。忽讶灯花成一笑，邮亭明日是江南。
宿金竹坪阁上偶题
作者：施闰章
朝代：明
体裁：七言绝句

金竹坪开入画图，婆娑宝树挂珊瑚。夜来高枕凭虚阁，尺五青天拍手呼。
宿隐龙方位三宅
作者：施闰章
朝代：明
体裁：七言律诗

雪后攀岩策短筇，青天列嶂削芙蓉。争怜岭上偏流水，谁识人间有卧龙。石屋图书丹嶂入，柴门鸡犬白云封。连床信宿成清梦，知在黄山第几峰。
宿霍瞻菉山楼
作者：施闰章
朝代：明
体裁：七言律诗

何年卜筑冠林丘，入座人同树杪游。山近乌瞻云岭见，窗凭白鹿石林秋。庞眉碧眼老仙客，鸟篆虫书满竹楼。夜听洮洮清辩永，前峰明月正当头。
宿青驼寺
作者：施闰章
朝代：明
体裁：七言绝句

乱峰踯躅暮云平，小市人传古寺名。月白马寒嘶夜半，不知何处有钟声。
宿黄栀铺
作者：施闰章
朝代：明

积雨暗千山，阴云催日暮。哀此仆夫痡，踟蹰宿中路。土室倚颓垣，荒村存老妪。敕吏慎勿扰，刍粟可自具。吏言爨无薪，乞籴亦无处。时危供亿艰，含凄未忍怒。盗贼兼虎狼，空山怀百虑。从骑夜击柝，宵分屡惊寤。明旦风雨中，鸡鸣驱马去。
宿黄栀铺
作者：施闰章
朝代：明
体裁：古风

积雨暗千山，阴云催日暮。哀此仆夫痡，踟蹰宿中路。土室倚颓垣，荒村存老妪。敕吏慎勿扰，刍粟可自具。吏言爨无薪，乞籴亦无处。时危供亿艰，含悽未忍怒。盗贼兼虎狼，空山怀百虑。从骑夜击柝，宵分屡惊寤。明旦风雨中，鸡鸣驱马去。
寄丘德俊大参淮上是年七十
作者：施闰章
朝代：明
体裁：古风

我昔同官爽鸠日，先生平反称第一。及君出守汉阳时，读礼余归卧蓬室。风烟从此各离居，几度门前杨柳疏。为政声名满中外，那可相思无尺书。汉阳络绎疲兵革，褰帷四望头堪白。颖川渤海最循良，汉水楚江尽恩泽。是时治行天下闻，归梦常思淮浦云。西方千骑且麾却，故山丛桂多清芬。古来富贵如飞箨，丈夫要贵能行乐。如君有子过八龙，二龙词翰为人宗。如君得年已七十，手把青樽发如漆。湖海元龙不可攀，香山耆旧心长閒。馀年且作归田录，笑看沙鸥日往还。
寄严颢亭侍郎
作者：施闰章
朝代：明
体裁：七言律诗

燕台吴岫忆招要，朔雪南云别路遥。共说飞腾勤衮职，可无书札到山樵。班张夙昔曾分席，伊吕于今半在朝。退食诗篇应不减，看余一赋自鹪鹩。
寄云中汪涵夫郡丞
作者：施闰章
朝代：明
体裁：五言律诗

昔作沧江客，官临紫塞隅。云中鼙鼓接，关外雁鸿孤。砂砾晨飞面，冰霜秋在须。君听羌笛夜，应忆白门乌。
寄云楼
作者：施闰章
朝代：明
体裁：古风

长堤累白石，草阁临澄溪。欲收众山色，不惜千尺梯。前看北楼并，回瞩昭亭低。雪月递照曜，岚雨无端倪。春流涨丹壑，芳草开新荑。人閒物亦静，绕屋幽禽啼。驱驰垂二纪，自顾何栖栖。金门哂方朔，首阳苦夷齐。此中聊頫仰，谁知肥遁栖。
寄从弟严时有丧子之痛
作者：施闰章
朝代：明
体裁：古风

我生鲜兄弟，顾影常苦单。侧闻孤雁鸣，永夜怀悲酸。嗟子已中岁，将雏一何难。初索既屡折，晚举无一完。吾老复远隔，抚膺涕汍澜。先德岂不永，慨独罹忧患。人生有衰盛，孝友固其端。应怜汝弟弱，努力同根欢。营道匪干福，聊获心所安。哲考言在耳，念之伤肺肝。欲知瓜瓞好，先把紫荆看。
寄伟长芜江客舍
作者：施闰章
朝代：明
体裁：七言律诗

鸠兹烽火万家残，旅食僧庐百计难。宅倚旧山归未得，心期流水向谁弹。断云送雁衔芦远，哀壑惊乌绕树寒。拙吏自嫌愁太甚，新诗寄尔避人看。
寄余季芦先生莆阳
作者：施闰章
朝代：明
体裁：五言律诗

鹭渚残秋别，烽烟又几年。寄书愁道路，行药懒诗篇。海日春潮暗，山城暮雨悬。白头无恙在，得醉且高眠。
寄余澹心吴门·其一
作者：施闰章
朝代：明
体裁：五言律诗

数枉客中诗，春风总别离。即要相见日，宁似旧游时。夜雨专诸巷，寒云泰伯祠。羁栖愁欲绝，莫遣鬓成丝。
寄余澹心吴门·其二
作者：施闰章
朝代：明
体裁：五言律诗

世难看如此，心閒亦泪流。半生馀皂帽，白首向沧洲。有作皆孤愤，何人最狎游。含情问耆旧，早晚觅扁舟。
寄关中田夫子·其一
作者：施闰章
朝代：明
体裁：古风

昔别在吴会，垂老入京国。驰情展契阔，解装不遑食。入门何徬徨，下拜泪沾臆。人生若飞蓬，别久不相识。凛冬多烈风，归鸟无停翼。中夜把酒浆，欢娱还叹息。岂伊怨离居，嗛嗛怀令德。弹冠愧早衰，徇禄非我力。郁纡难尽言，伫立忘南北。
寄关中田夫子·其二
作者：施闰章
朝代：明
体裁：古风

江国多愁思，霜严枫叶衰。客从关陕来，遗书前致辞。既伤天路阻，还惜良会稀。噭噭岭猿啸，嗷嗷鸿雁飞。含情来橘柚，所思天一涯。物微远莫致，长叹泪交颐。白圭苟不玷，策名扬清晖。毋为感留滞，惆怅吾道非。
寄内
作者：施闰章
朝代：明
体裁：古风

严飙发中路，孤雀栖无枝。哀鸣念其雌，哺我巢中儿。巢成但不毁，万里阻当归。绵绵隔关塞，悠悠长渴饥。日月改颜色，故心当不移。丈夫自有志，难为儿女知。桃叶共桃根，春风何所私。
寄冒巢民是年七十
作者：施闰章
朝代：明
体裁：七言律诗

肯信离居白发新，邗江画舫忆良辰。坐论文献空时辈，笑看渔樵逐野人。客到水园堪累日，鸟啼庭树不胜春。能诗子弟风流甚，相劝开尊定几巡。
寄刘仲淑
作者：施闰章
朝代：明
体裁：五言律诗

弱岁知名久，司空继武才。肠摧乌鸟痛，客喜素交来。得句鄜州月，伤离梁苑杯。弟兄皆早达，努力莫深哀。
寄刘太平竹庵
作者：施闰章
朝代：明
体裁：七言律诗

文士谁言出牧难，褰帷治行动长安。军储此日劳王事，祖德前朝旧讲坛。小谢青山云树近，大江白昼郡楼寒。皋比好向天门坐，犀浦应同鹭渚看。
寄刘觉岸同年·其一
作者：施闰章
朝代：明
体裁：七言绝句

久辞簪笏爱江亭，冻手时翻贝叶经。莫是三生石畔客，欲回烟棹太丁宁。
寄刘觉岸同年·其二
作者：施闰章
朝代：明
体裁：七言绝句

槛猿笼鹤枉咨嗟，羡尔閒餐五岳霞。领取江楼深夜语，不闻石上种莲花。
寄半字
作者：施闰章
朝代：明
体裁：七言律诗

斋居迢递帝城西，径满苔痕懒杖藜。冷寺春阴惟树绿，荒村雨散倘莺啼。看残贝叶亲茶灶，馔美葵羹就菜畦。正是江南樱笋候，长干能忘旧招提。
寄周伯衡南州
作者：施闰章
朝代：明
体裁：五言律诗

三年犹旅食，何日作归人。送老谁供酒，看花好及春。湖山宽客病，林壑笑官贫。北去如相问，芜江是近邻。
寄周处州宿来
作者：施闰章
朝代：明
体裁：古风

故人别我六年馀，闻道故人青鬓疏。层山叠嶂几千里，殷勤却寄双鲤鱼。天阴雨久重云黑，开缄狂喜复叹息。新诗险绝语惊人，苦调悲凉泪沾臆。括苍岩洞多烟霞，九盘石门仙如麻。谢公游处莓苔厚，春风古树犹开花。兵荒作吏真可悯，鞭挞催科心不忍。满眼青山未散愁，平生意气一朝尽。瓯江日夜流滔滔，相思心曲翻洪涛。欲问论诗兴酣发，断肠还忆白云曹。
寄和徐姬珠渊
作者：施闰章
朝代：明
体裁：五言绝句

莫怨经年别，天寒耐独眠。老夫魂欲断，梦不到君边。
寄哭伟长
作者：施闰章
朝代：明
体裁：七言绝句

吾宗耆旧数髯翁，倚剑长歌痛饮中。草绿孤坟谁酹酒，哀猿落日哭春风。
寄哭吴自明·其一
作者：施闰章
朝代：明
体裁：七言绝句

别君分手忆河梁，几日俄惊老友亡。万种夜台肠断处，慈亲八十未称觞。
寄哭吴自明·其三
作者：施闰章
朝代：明
体裁：七言绝句

诗篇海岱记相于，索我重书约尚逋。他日陇头虽挂剑，不知能到冢中无。
寄哭吴自明·其二
作者：施闰章
朝代：明
体裁：七言绝句

书法从来号绝伦，文章磨切苦相亲。刘郎殁后延州去，同学凋残复几人。
寄哭吴自明·其四
作者：施闰章
朝代：明
体裁：七言绝句

东溪溪畔玉山头，百遍相过把臂游。从此溪山双泪眼，月明无伴水空流。
寄夏苍璧
作者：施闰章
朝代：明
体裁：七言律诗

黄叶秋寒下碧梧，双鱼细札感潜夫。田园自酿樽常绿，松菊亲移径未芜。捧檄仙凫曾入楚，搆书兰舫旧过吴。不知别墅高斋里，能见琅琊海色无。
寄天都许青岩
作者：施闰章
朝代：明
体裁：古风

青岩旧有青藤杖，生掣蛟螭驯倔强。苦心割爱倾所欢，作歌赠我馀惆怅。乱来踯躅扶杖行，怀君望远攀孤嶂。侧闻松竹都亡恙，重倚梅花酌佳酿。我不共饮可若何，兴来拍手为君歌。丈人家傍黄山住，山房却在临溪处。丈人爱向黄山游，飞策天都最上头。住山游山心总閒，雕镂云物穷仙山。雪翁千岁成逸友，莲花百丈开欢颜。黄山峰势千手指，就中耆宿今馀几。词赋家风传二子，眼前万事堪老矣。残编自向碧山藏，仙客还分石髓尝。南村潭上东风暖，应有春云满竹房。
寄姑熟陈蔚宗
作者：施闰章
朝代：明
体裁：七言绝句

江城高馆似山村，爱客论诗酒一樽。好蹋峨嵋亭畔月，与君长啸倚天门。
寄孙八羽辰
作者：施闰章
朝代：明
体裁：古风

弱龄多壮怀，被褐成岁晏。门巷长蓬蒿，溪堂满铅椠。手自录全史，孤吟耻雕绚。陟山餐高霞，汲泉饮寒涧。羁宦怀故交，春草滋芳甸。思欲附晨风，道远隔乡县。我寄一端绮，其质如白练。明月出东岭，素衷倘可见。
寄孤山上人
作者：施闰章
朝代：明
体裁：七言绝句

三年不到双羊路，夜半钟闻城外山。时忆休公相对处，乱松深竹片云间。
寄寿吴园次六十·其一
作者：施闰章
朝代：明
体裁：七言律诗

何必身如老鹤形，苍颜相对眼俱青。政成柳恽高吟地，客占沧浪旧日亭。北阙文词传画省，东山丝竹笑丹经。吴门甪里看云气，不是寻常处士星。
寄寿吴园次六十·其二
作者：施闰章
朝代：明
体裁：七言律诗

千人石上兴悠然，清绝追欢夜月天。家破尚赊留客酒，身閒频上钓鱼船。藏书林屋纷残帙，判袂风烟又四年。衰齿惭予真伯仲，题诗那得共樽前。
寄屈清江逊公
作者：施闰章
朝代：明
体裁：七言律诗

河阳能吏自声名，忆昨扁舟送我情。一卧空山依桂树，几回飞梦共江城。龙冈讲席寒云在，橘圃官亭茂草生。努力莫嗟怀抱尽，县前秋水照心明。
寄山阴徐伯调
作者：施闰章
朝代：明
体裁：古风

柯亭有长笛，爨下有遗琴。玄览无虚觏，达人多苦辛。物亦感人情，忼慨扬好音。夙遵剡溪道，蹑屐嵇山岑。昔贤邈徂谢，萧萧空竹林。商歌一相和，川谷响悲吟。清飙赴乔木，鸷鸟翔层阴。嘉会良不易，凝眺沾衣襟。
寄山阴陆雍之
作者：施闰章
朝代：明
体裁：五言律诗

到处头堪白，伤心不在贫。还应健书画，莫便恼松筠。云隐稽山暮，花明镜水春。醉歌从带索，天地一閒人。
寄岑羽长西华
作者：施闰章
朝代：明
体裁：古风

清若寒潭冰，蔼若春山云。谁念绾符吏，仍是餐霞人。通识纾崄难，逸怀脱尘氛。东南方板荡，梁汴多艰辛。经营若无事，涕恻拯遗民。戴星羽檄夜，鸣弦笳鼓辰。苦心问耆旧，被服熙阳春。流声及南国，道阻情日亲。舂陵有遗咏，三叹为君陈。
寄张云子
作者：施闰章
朝代：明
体裁：五言律诗

才健弃繻日，诗传入洛年。飞扬看少壮，栖托肯林泉。临浦山楼阔，藏书石屋偏。听歌重授简，回首忆离筵。
寄张次周妹丈·其一
作者：施闰章
朝代：明
体裁：五言律诗

分手人皆老，燕吴道路长。閒居饶岁月，晚计在林塘。园果供儿读，村醪唤客尝。浮生粗遣得，莫苦鬓成霜。
寄张次周妹丈·其二
作者：施闰章
朝代：明
体裁：五言律诗

吾妹持门户，堪称偕隐人。岁荒差免乱，身健漫愁贫。甲子怜余长，溪山梦汝频。一尊何日共，烂醉话松筠。
寄徐田东秣陵
作者：施闰章
朝代：明
体裁：七言律诗

倚棹偶为江上客，逢人因寄袖中书。扬云玄冢仍馀泪，徐孺东湖定索居。寒许鸥凫依水槛，晴随杖屦问僧庐。武昌官舍知相近，自爱青溪钓白鱼。
寄怀劳书升学使山左
作者：施闰章
朝代：明
体裁：七言律诗

谈经邹鲁似君稀，泰岱峰头独振衣。怀抱远涵江月白，文章横捲海云飞。持衡南北频专席，橐笔班扬忆琐闱。独树残碑今在否，明湖相见惜相违。
寄挽吴节母胡氏
作者：施闰章
朝代：明
体裁：七言律诗

当年陶母识吾曹，旧忆登堂醉浊醪。早岁柏舟成永痛，千秋彤管待谁操。鸡声夜织馀蚕绩，熊胆亲分长凤毛。仙佩归魂招不得，泪痕空逐广陵涛。
寄新安汪文岫
作者：施闰章
朝代：明
体裁：七言律诗

荒园四壁草虫吟，念尔山堂落叶深。老去壮怀犹倚剑，愁来短发不胜簪。风流野寺分题日，涕泪河桥怅别心。独坐昭亭望黄岳，莲花秋色远萧森。
寄李万安冲渊
作者：施闰章
朝代：明
体裁：五言律诗

十八滩头县，萧条几户存。沿江交虎迹，乱水齧城根。野戍莺花断，山岚日夜昏。艰难看作吏，念尔一销魂。
寄李叔则秦中
作者：施闰章
朝代：明
体裁：古风

举世仍兵革，章逢多老瘦。烈士卷壮心，悲歌倚岩岫。泻为江海流，激与雷霆斗。未尝需苦吟，何事费雕镂。信手作飞白，鶱腾轶篆籀。弃官囊无钱，诗草满双袖。旅食家广陵，文酒日辐辏。赠答勤篇章，洪钟无虚扣。一朝测祸乱，早计决去就。驱车返函谷，种菊开山囿。关河自兹隔，道远阻朋旧。侧闻太华奇，思揽莲峰秀。物役羁我身，何时裹粮糗。驰情望西笑，离思缠宵昼。
寄李含露总戎
作者：施闰章
朝代：明
体裁：七言律诗

双鱼千里问加餐，短札长留怀袖看。地控重关真接塞，风生万马独登坛。行边雪后旌麾远，校射春深貂锦寒。回首潺潺济水上，持螯把酒罄交欢。
寄杨和州仲延
作者：施闰章
朝代：明
体裁：五言律诗

使君五马贵，胜迹八公山。雉乳行春远，花深卧阁閒。田家兼钓弋，邑里控江关。部下寻张籍，谁当共往还。
寄梅子先子翔二丈
作者：施闰章
朝代：明
体裁：七言律诗

壮岁何当把钓竿，醉吟东渚就风湍。溪中白石明堪数，云外青峰迥独看。芋栗丛生园径窄，薜萝长护洞门寒。秋来积雨伤离索，莫听猿啼枫树滩。
寄汪舟次司训赣榆
作者：施闰章
朝代：明
体裁：五言律诗

忆共西山宿，高歌岂宦情。一毡连大海，五字竟长城。夜雨桃花水，春风画角声。忧时休怅望，弦诵是平生。
寄沈绎堂宫詹
作者：施闰章
朝代：明
体裁：古风

和风拂兰蕙，余芳散葵藿。草木感同心，匹鸟鸣相索。登我竹外楼，目极青山郭。忆昔游国门，群贤聚京洛。沈瓜南皮会，授柬邺中作。清宴穷欢妍，夜坐秋河落。夫子方待诏，谢病思林壑。时沾尚方赐，有待仙人药。饯我嵩少游，濡翰在杯酌。浮云凌迅飙，一别成飞箨。令德耀良时，凤举翔寥廓。皋比白虎观，珥笔石渠阁。簪绂非我愿，索居守寂寞。海陬尚多患，岩薮窘栖托。身无双飞翼，何以相娱乐。
寄沾化李吉津先生
作者：施闰章
朝代：明
体裁：古风

昔持金门节，邂逅君子颜。万里出关塞，孤鹤何时还。多艰弥近道，绝域能心閒。忽放归徂徕，琐屑安丘园。刈稻酿春酒，长歌陇亩间。遐托向平志，坦率柴桑言。相思成阻阔，蕴怀不可谖。临风附短书，高翼谁攀援。
寄淳湖邢景之
作者：施闰章
朝代：明
体裁：七言律诗

双鱼斗酒忆招寻，回首俄惊白发侵。南北风烟难见面，湖天雨雪重关心。长途车马生涯薄，晚计莼鲈归兴深。苦叹交游成汗漫，故人良会转萧森。
寄熊于岸处士
作者：施闰章
朝代：明
体裁：七言律诗

旧识元方兄弟名，掉头谷口独躬耕。身将丘索娱高枕，性癖烟萝懒入城。竹阁秋晴千嶂色，草堂风过万松声。尘中时有招寻约，空望西山暮霭平。
寄王临江端侯
作者：施闰章
朝代：明
体裁：古风

故人念野老，寓书双泪流。我发故人书，临风搔白头。借问何以尔，同心怜匹俦。临阳久凋瘵，拱木生田畴。遗黎鸟兽走，村落成荒丘。尔我中肠断，辛苦为绸缪。我归君雨泣，五载怀百忧。流民起沟壑，逋赋宽徵搜。江城橘柚中，父老行且讴。遥闻一抚掌，何时复同游。多惭仁祖意，为我饔飧谋。怀惠岂小人，念君无储留。考功尚能绩，循牧多沈浮。缄书告宪府，廉吏今难求。愿旌颖川长，一使苍生瘳。老病赧疏贱，倘纳刍荛不。惟馀杜陵叟，高颂元道州。
寄王宗伯敬哉先生
作者：施闰章
朝代：明
体裁：古风

中庭未零露，向夕秋响发。烦忧搅孤怀，惊魂屡飞越。谁使平生欢，悠悠七年别。离思未敢言，拂郁中肠结。天路信缅邈，驰情无阻歇。仰首叹流光，盈亏感明月。
寄王山农侍御是年七十
作者：施闰章
朝代：明
体裁：五言排律

海内同年友，相看我辈存。老成不易得，耆硕更堪论。惜别星霜速，投閒道业尊。燕台欢并辔，凤德羡孤鶱。出使星轺远，徵材竹箭蕃。分曹森武库，濡翰倒词源。绣斧推清誉，彤庭数直言。谁知怀子舍，俄复梦丘园。鸠杖怡黄发，鲈鱼引绿樽。九峰陪左右，群玉列儿孙。鲍驭还骢马，庞妻共鹿门。才名三子竞，禄养两朝恩。愧此车尘里，思君桂树根。驰情歌一曲，馀兴到江村。
寄王若先孝廉
作者：施闰章
朝代：明
体裁：七言律诗

差池来往各风烟，南下闽江路更偏。三谷近过仙子宅，九峰遥接孝廉船。残春搔首龙沙畔，旧梦谈经鹭渚边。垂老新诗须付汝，沧洲良会复何年。
寄王言远同年
作者：施闰章
朝代：明
体裁：五言律诗

耆旧今垂尽，安危定仗谁。路从南浦别，人老北山陲。步屧肯看客，郊扉閒对棋。乱离希问讯，忍惜数行诗。
寄石城胡将美同年
作者：施闰章
朝代：明
体裁：七言律诗

中年高枕赋閒居，野兴从教与世疏。钟阜晴云时入户，浔江清节旧悬鱼。看人笑却双藤杖，垂老狂贪万卷书。忆在长干欢握手，比来筋力健何如。
寄石埭姚明府六康
作者：施闰章
朝代：明
体裁：七言律诗

金城山下旧陵阳，仙吏风流复此方。手自弦歌传邑里，坐容宾客倒壶觞。王乔凫舄飞腾远，裴相伊蒲岁月长。犹未忘情诗卷在，苦吟翻喜得身强。
寄答吴江徐松之
作者：施闰章
朝代：明
体裁：七言律诗

有美诗篇笠泽传，江山藻思太翩翩。园林夜醉书为屋，吴越春游客满船。避俗争留徐孺榻，杀青判卖杜陵田。五湖新涨桃花水，烟艇相逢何处边。
寄答孙钟元先生见怀
作者：施闰章
朝代：明
体裁：古风

薄游啸台下，言登君子堂。浮云翳高树，商飙动微凉。披帷恨已晚，执手意何长。良会改疲疾，坐语倾中肠。款曲重平生，惜别非河梁。岁暮入我梦，望远一沾裳。端坐读君书，示我维周行。间关二千里，晨夕在君旁。亡羊苦岐路，大道成迷阳。天留一老在，九十誇身强。努力驰修途，并驾同徜徉。
寄答沈方邺
作者：施闰章
朝代：明
体裁：七言律诗

宛溪春暖忆论诗，草阁藤轩夜醉时。地近却怜分手急，情多翻致报书迟。扬州何逊誇高调，流水钟期感故知。闻道扁舟将度岭，几回极目楚江湄。
寄答陆在璞
作者：施闰章
朝代：明
体裁：五言律诗

君才应早达，壮岁未成名。别后书频寄，何年酒共倾。莺花经眼日，江海独游情。闻说闽南去，前途正甲兵。
寄胡新昌海若时见招游南明山
作者：施闰章
朝代：明
体裁：五言律诗

故人真薄宦，念我复如何。书到西陵渡，情深剡水波。地偏容客少，邑小得山多。遥忆沃洲路，惟应支遁过。
寄胡苍恒天中
作者：施闰章
朝代：明
体裁：七言律诗

旧游宛洛两相望，别墅重闻拟辟疆。忆远书能连岁寄，归田人共十年强。梁园客醉开花径，汝水云飞绕药房。斥堠中原犹警在，肯容高卧老南阳。
寄胥永公姚江二首·其一
作者：施闰章
朝代：明
体裁：七言律诗

骅骝久拟出风尘，海畔三年尚苦辛。心厌折腰甘地僻，官因好客转家贫。丹砂勾漏炉中得，芳树河阳眼底新。逆旅同乡相问讯，倦游今有未归人。
寄胥永公姚江二首·其二
作者：施闰章
朝代：明
体裁：七言律诗

江南旱久泪漫漫，昨接家书不忍看。通籍岂应长作客，无衣何必苦为官。炎蒸赤脚冰堪踏，夜雨玄亭枕又寒。知有故人能下榻，欲栖珠树转盘桓。
寄芝麓先生
作者：施闰章
朝代：明
体裁：五言律诗

吾乡耆旧少，天末久离居。思苦易成梦，情多难寄书。身名漂转内，日月醉歌馀。文字今寥落，重闻赋子虚。
寄萧孟昉
作者：施闰章
朝代：明
体裁：古风

去年余五十，故人尺素远相存。今年君五十，游子扁舟方出门。年过半百日已老，相思那得好怀抱。多君高义复爱客，藏书万卷酒百石。挥金代士输宿逋，投辖论文浮大白。春浮园古易为春，年年腊月梅花新。花前今日留宾处，倚醉题诗定几人。
寄蒋虎臣金坛
作者：施闰章
朝代：明
体裁：古风

昔君挍书石渠阁，乡心日夜思丘壑。今君乞假卧江村，三年不向春明门。春明吏隐差不辱，索米东方足饘粥。何事高吟诗百篇，便向阴崖结茅屋。潇洒从来怀抱疏，黄金不惜搜奇书。道逢穷交下马立，解袍脱赠无踌躇。尺书远自金沙至，开函堕我数行泪。不讶虞翻疏节多，殷勤却索新诗寄。江干昨日多鼓鼙，白骨黄尘咫尺迷。茅屋高斋亡恙否，鲸波鼍浪风凄凄。古人挂冠入山好，今日入山难自保。愁思如结未敢言，何处相期拾瑶草。
寄赠徐山甫广文
作者：施闰章
朝代：明
体裁：古风

饮百斗，谈神仙，古来惟有李青莲。广文先生无乃是，囊中自注参同篇，惜哉杖头无酒钱。妻儿待米气萧索，生徒馈饷犹坚却。坐客无毡出无骑，芒鞋布袜寻丘壑。贫交苦爱蔡芹溪，相过索饮醉如泥。黄土可怜埋玉树，双柑斗酒共谁携。
寄赠曹秋岳司农是年七十·其一
作者：施闰章
朝代：明
体裁：古风

乔木秀中林，归云恋岩岫。遥睇沧海深，延颈眷耆旧。圣朝东观开，儒臣群辐辏。掞天资巨手，高文需缔构。纁币远徵求，掉头谢不就。托迹鸾鹤群，发声金石奏。
寄赠曹秋岳司农是年七十·其三
作者：施闰章
朝代：明
体裁：古风

史籍苦零散，胜国无全书。秘本或传写，检校多鲁鱼。谁能谙往事，睹记未荒芜。捃集赖遗老，一身文献俱。不忍藏名山，为功在石渠。莫言齿发暮，文酒欢有馀。惠风荡湖水，烂熳春花敷。几时陪杖屦，林壑同游娱。
寄赠曹秋岳司农是年七十·其二
作者：施闰章
朝代：明
体裁：古风

翱翔忆何许，昔同京洛游。盛名方李郭，彦会集应刘。当涂发高唱，四座竞献詶。浮云忽以散，策驾历九州。北征紫塞下，南溯珠江头。处腴不自润，道广复能周。兴尽早还归，大笑营糟丘。
寄赠钱梅仙
作者：施闰章
朝代：明
体裁：五言律诗

吴会知名士，蔚村长掩关。扁舟自娄水，高枕已箕山。讲席寒云外，书声夜竹间。行藏从老去，谁共此中閒。
寄赵鸣九
作者：施闰章
朝代：明
体裁：五言律诗

爱尔素心人，追欢幕水滨。千年惟李白，今日复汪伦。手蜡游山屐，家馀漉酒巾。桃花酿正熟，斟酌为谁亲。
寄送王愿五同年
作者：施闰章
朝代：明
体裁：五言律诗

循吏今时拙，家贫未敢言。羁栖淹岁月，归卧好田园。竹色背城绿，泉流绕屋喧。白头问丛桂，倘遂许攀援。
寄邓偶樵荆南
作者：施闰章
朝代：明
体裁：七言律诗

金陵握手八年过，千骑长驱兴若何。禁里星辰摇剑佩，军前词赋半铙歌。山川坐控荆门险，云物閒看梦泽多。见说王师资借箸，天南早晚罢横戈。
寄阮亭农部
作者：施闰章
朝代：明
体裁：古风

归鞅越郊圻，离思盈襟袖。所思琅琊客，矫矫金闺秀。畴昔官江南，京岘地辐辏。一日命舟车，题字满岩岫。郎署历清曹，艺苑日蒐狩。昔为山水音，今为金石奏。结情江海人，晨夕苦昵就。开心相可否，磨切肆讨究。客子栖京华，举动见穷陋。解官无长物，未足成瑕垢。时俗或揶揄，君收若兰臭。读我卖船诗，慷慨书其后。大张廉吏军，抗声告耆旧。杜陵与道州，千载复良觏。安得驾赤螭，与子同驰骤。
寄阮岩山
作者：施闰章
朝代：明
体裁：七言律诗

风期争说嗣宗稀，五马天中早拂衣。瘴海人传驯雉处，澄江花绕钓鱼矶。怡颜大药留春鬓，高枕晴窗见翠微。子弟能文谁得似，园林丝竹莫教违。
寄陈仲献蜀中
作者：施闰章
朝代：明
体裁：七言律诗

十年书记兴翩翩，万里桥边春可怜。作客好依严武幕，题诗肯寄薛涛笺。山蟠邛笮峦乡近，江过巴渝栈阁连。凭仗故人相问讯，几时消息峡中传。
寄陈阶六淮上
作者：施闰章
朝代：明
体裁：古风

韩信城头忆风雪，元龙榻前话离别。明日孤舟我独归，至今三岁心如结。江波淡沲江洲春，闻君病起梅花新。寄书且折一枝去，为问风流旧酒人。
寄陶赤若
作者：施闰章
朝代：明
体裁：七言绝句

出门雨雪又中秋，寒露催人自白头。月照青溪横匹练，知君独立水西楼。
寄顾与治
作者：施闰章
朝代：明
体裁：古风

客从石城来，是君平生友。再拜未及言，借问见君不。答言君愁疾，皓皓成白首。有客款荆扉，盘中止春韭。笔札资糇粮，田园皆在手。日夕浮云阴，北风响寒牖。买姬亦不御，甘作穷独叟。人生各有涯，所贵惟不朽。著书好自编，平生复何有。请为解郁纡，金陵多美酒。
寄顾宁人
作者：施闰章
朝代：明
体裁：七言律诗

西泠别后兴何如，五见花开音信疏。避地远游寒出塞，穷年独坐夜钞书。洞庭山好家园在，陵寝诗传涕泪馀。此日惟君高卧得，肯同冯铗叹无鱼。
寄题宁海州古松
作者：施闰章
朝代：明
体裁：七言律诗

东海人传第一松，垂天清影散芙蓉。时闻鹤驭来三岛，肯羡霓旌驻六龙。曲干低枝白日暗，垂藤盘石乱云重。何年神物能相见，解带临风驻短筇。
寄题张水部雷琴
作者：施闰章
朝代：明
体裁：五言律诗

风流怀水部，旧物有雷琴。独抱太古意，何人知此音。一归故山去，东望沧溟深。岛屿茫茫里，子春应可寻。
寄题李跃渊参戎像
作者：施闰章
朝代：明
体裁：七言律诗

仗剑尘埃自致身，须眉直拟画麒麟。知几关陇先归客，敢战滇闽不死人。跃马风驰犹习礼，还家壁立未忧贫。谁怜岁晚寻朋旧，旅困天涯一怆神。
寄题王古直镜阁
作者：施闰章
朝代：明
体裁：七言律诗

草阁千寻对翠微，西湖万顷漾清晖。卷帘下见浮云去，开户时来白鸟飞。歌舞棹回杨柳岸，渔樵人试芰荷衣。风光如许藏书在，底事频年不忆归。
寄题王汉侯畅心阁·其一
作者：施闰章
朝代：明
体裁：七言绝句

鉴水兰桡忆旧游，龙湫天姥傍层楼。主人爱客馀豪兴，谁共开襟在上头。
寄题王汉侯畅心阁·其二
作者：施闰章
朝代：明
体裁：七言绝句

朝飞云雾暮飞霞，浦榭山斋次第花。正是永和觞咏处，兰亭终古属君家。
寄题胡悦之草堂
作者：施闰章
朝代：明
体裁：七言律诗

处士园林水一方，闭门幽径薜萝长。閒来随意题僧寺，老去何人问草堂。隔岭春晴云洞白，濯缨清爱密泉香。经旬不出梅花落，遮莫残书满石床。
寄题魏惟度枕江堂
作者：施闰章
朝代：明
体裁：古风

客游把书不离手，爱说草堂日在口。草堂距江知几尺，高枕还闻水声否。短墙绝岸石栏宽，覆屋藤花白昼寒。径曲时容鸥鸟入，磴回直绝霾云端。乱来万户馀残瓦，怪石横江色如赭。书屋将营九曲中，茅堂坐拥三山下。堂中人兮今未归，长对青溪忆故扉。箧里新诗传海内，江头閒杀旧渔矶。
寄题鲍声来草庭
作者：施闰章
朝代：明
体裁：五言律诗

当湖有吟客，莫怪苦思家。泖入高斋白，园攒老树斜。晴窗通雀语，风径散藤花。那更凭双屐，还吞黄岳霞。
寄题龚野遗半亩园
作者：施闰章
朝代：明
体裁：五言律诗

小筑江城地，幽栖物外心。竹梧经手种，萝薜闭门深。云气凉依水，鹤声清满林。惟应嵇阮辈，来往得相寻。
寄高云客闽中·其一
作者：施闰章
朝代：明
体裁：五言律诗

不信干戈地，犹传万里书。林庐劫火后，身世海波馀。天意存耆旧，生涯稳钓渔。十年尊酒阔，白首付离居。
寄高云客闽中·其二
作者：施闰章
朝代：明
体裁：五言律诗

万事残双泪，全生逐畏途。行藏半明晦，述作自江湖。将母鱼虾馔，呼儿笋蕨餔。时闻白衣使，送酒及潜夫。
寄高峰寺僧
作者：施闰章
朝代：明
体裁：五言绝句

不辨孤峰处，遥知云雾生。采茶防著雨，春暮几朝晴。
寄高柱河夫子
作者：施闰章
朝代：明
体裁：七言绝句

敢言薄宦釜生鱼，官舍萧条似客居。愧比侯芭称弟子，泪痕空落数行书。
富春江
作者：施闰章
朝代：明
体裁：五言律诗

树色苍还绿，波光曲更清。一江渔艇绝，何处客星明。飞瀑林中雨，斜阳山半晴。不知人住处，遥见暮烟生。
寒亭驿
作者：施闰章
朝代：明
体裁：五言律诗

驿亭暑色薄，满壁翠琅玕。细石流泉冽，青天古木寒。窗阴双语燕，亭午一凭栏。惆怅千秋事，凄凄芳草残。
寒夜草阁有怀刘缉生
作者：施闰章
朝代：明
体裁：五言律诗

阁外凭栏客，溪声独夜听。冷然片月出，坐见群峰青。世事惟中酒，幽人閒授经。遥知孤馆梦，时被竹风醒。
寒夜集画溪阁
作者：施闰章
朝代：明
体裁：古风

草堂客既醉，曲坐凭山阿。丹亭收众壑，暝色含清波。齐心欢彦会，陶陶散郁疴。有客伤千春，拂袖起高歌。朱弦奋逸调，慷慨一何多。悲风从天发，万籁响乔柯。坐中各叹息，忧来当奈何。不急倾百觞，今夕青鬓皤。归途命兰楫，皎月涌长波。哀乐不能寐，中夜舞婆娑。
寒女怨
作者：施闰章
朝代：明
体裁：五言绝句

虚窗响悲风，抱影愁独处。霜落单枝寒，莫敢自言苦。
寒食夜集得八齐
作者：施闰章
朝代：明
体裁：五言排律

应节钻榆火，看花复杖藜。江连官舍绿，山抱女墙低。粉蝶晴初舞，黄莺晚尚啼。论文停鼓吹，选胜约攀跻。风月知春好，悲欢得醉齐。年年此时恨，不管草萋萋。
寒食惶恐滩
作者：施闰章
朝代：明
体裁：五言律诗

滩头到惶恐，节序属清明。翠合江天色，愁连今古情。荒原山兕叫，废堡藓垣倾。杨柳何须折，乡心傍尔生。
寒食感怀
作者：施闰章
朝代：明
体裁：五言律诗

寒食伤心节，三年蓟北游。无从见杨柳，何处问松楸。苦忆音容在，俄惊岁月流。临风数行泪，洒不到荒丘。
寓书汤处士未发汤书适至
作者：施闰章
朝代：明
体裁：七言律诗

冬残惜别又春归，溪涨通潮到石扉。花落不知为客苦，书成却恨寄人稀。沧江生事随鼙鼓，白发心期见布衣。重仗东风相问讯，几多薇长赭山矶。
对盆梅有怀
作者：施闰章
朝代：明
体裁：七言律诗

恨无多树绕檐前，小簇低枝傍酒边。过雨斋寒留客看，逢春头白被花怜。西溪林麓僧频约，邓尉风光梦几年。忽忆题诗旧官阁，平安消息好谁传。
对酒歌寄伟长
作者：施闰章
朝代：明
体裁：古风

对酒不饮心茫然，吾宗老髯称酒颠。一举百觞倾四筵，掀髯仰首问高天。平生彊项谁能怜，挂瓢抱瓮饮山泉。穷秋送我冲暝烟，夜阑语杂不能眠。合尊促坐篷窗前，明星历历照清川。吾今衰病非昨年，新诗取乐不取传。残笺散帙无人编，饭牛野老耕芜田。仓有脱粟囊无钱，胸填磊块肠欲穿。速来共醉酒满船，眼前谁是饮中仙。
对酒答友人
作者：施闰章
朝代：明
体裁：七言绝句

莲峰顶上客初回，岸帻华屏酒一杯。懒向尘中问閒事，道人元为看山来。
对雪酬田茀园长句
作者：施闰章
朝代：明
体裁：古风

车马尘中倦纸笔，投诗报一常逋十。霏霏雨雪永今朝，长句惊看气横出。未论彩翰灼云霞，早觉深衷托胶漆。长沙痛哭非此时，且可拥书送白日。昔君作客重平津，文章甲乙何纷纶。见推吾赋亚潘陆，意气相亲非众人。升沉云雨多翻覆，浩荡江湖从隐沦。为园不少万竿竹，入馔那无千里莼。如何被褐来金门，借骑款段愁逡巡。排风折翼公车久，捧檄掉头无五斗。岂真词赋解穷人，能令万事俱不偶。一日君王问长卿，卖文还有黄金否。雪后西山满眼明，判解鹔鹴沽美酒。
寻光福寺
作者：施闰章
朝代：明

新月已在天，余霞犹隐树。柔橹漾清波，直随塔影去。不闻水际钟，但闻烟中语。借问隔船人，僧庐向何处。
寻光福寺
作者：施闰章
朝代：明
体裁：古风

新月已在天，馀霞犹隐树。柔橹漾清波，直随塔影去。不闻水际钟，但闻烟中语。借问隔船人，僧庐向何处。
寻历下亭旧址
作者：施闰章
朝代：明
体裁：古风

荒亭更百战，往迹皆逝波。古人不可见，来者自为歌。尘缨聊盥濯，杖策重经过。一城半湖渚，清风生芰荷。藉草酌我酒，数杯颜已酡。人生日苦短，流水一何多。
寻王元倬孝廉是年八十有一
作者：施闰章
朝代：明
体裁：七言律诗

高斋冬霁总如春，倚杖留欢接膝频。举世已稀同辈客，百年重见独醒人。閒收菊枕缘多泪，判弃山庄不厌贫。好补石城耆旧传，掉头肯复望蒲轮。
寻紫阳山遇雨
作者：施闰章
朝代：明
体裁：古风

沿溪路不尽，忽接溪上山。溪山相与绿，黄鸟时关关。怀古企灵迹，高步思追攀。瞻望弗可及，坐石听潺湲。
寿方太夫人
作者：施闰章
朝代：明
体裁：五言排律

有母称邦媛，徽音与世殊。生来谢庭女，嫁得伯鸾夫。忠孝元家法，乾坤忽鼎湖。烽烟埋白日，逋客走苍梧。负戴从偕隐，分离总畏途。覆巢无破卵，垂翅自将雏。避地甘荒峤，潜身裹敝襦。播迁经五岭，风雨抱三珠。课读亲丸胆，谋生任辟纑。时危曾到粤，乱定复还吴。节并共班劲，名兼钟郝俱。能书矜笔墨，提瓮习勤劬。圣善人皆颂，艰贞世所无。閒心安梵呗，晚计馔伊蒲。菽水欢能养，杼机义不渝。到今垂鹤发，鸠杖未须扶。
寿静若少参之凉庄邬嘉宾佥事之永昌
作者：施闰章
朝代：明
体裁：七言律诗

离亭曲宴对榴花，半醉分襟白日斜。壮齿歌呼怜蓟北，苍颜兄弟各天涯。陇山关塞冰霜早，洱海风烟驿路赊。叱驭王程应努力，星轺指日聚京华。
射乌楼行
作者：施闰章
朝代：明
体裁：古风

越王城边乌哑哑，射乌楼头乌不下。周侯破冠此城头，到今杀气城乌愁。先皇丙申岁七月，寇来海畔成山丘。疾如长鲸吞巨舟，城中号哭声啾啾。侯方解官听吏议，争推要害守乌楼。抗言立功须宿将，使贪使过皆保障。中有健手王老虎，陷阵摧锋气偏壮。群凶争踞豹头山，咫尺乌楼正相向。蚁附蜂屯顷刻间，何人敢立女墙上。周侯清啸决戎机，誓师慷慨裹铁衣。指顾中坚发大炮，须臾万骨黄尘飞。紫袍戎首正麋烂，一军气尽舆尸归。总戎援兵适继至，三山是日解重围。当涂方略固多有，功成乃出閒官手。烽烟既息乌楼空，乌楼壮绩在人口。他年再集头白乌，射乌还有周侯无。
射乌楼行
作者：施闰章
朝代：明

越王城边乌哑哑，射乌楼头乌不下。周侯破寇此城头，到今杀气城乌愁。先皇丙申岁七月，寇来海畔盈山丘。疾如长鲸吞巨舟，城中号哭声啾啾。侯方解官听吏议，推守要害来乌楼。抗言立功须宿将，使贪使过皆保障。中有健手王老虎，陷阵摧锋气偏壮。群凶争踞豹头山，咫尺乌楼正相向。蚁附蜂屯顷刻间，何人敢立女墙上。周侯清啸决戎机，誓师慷慨裹铁衣。指顾中坚发大炮，须臾万骨黄尘飞。紫袍戎首正糜烂，一军气尽舆尸归。总戎援兵适继至，三山是日解重围。当途方略固多有，功成乃出闲官手。烽烟既息乌楼空，乌楼壮绩在人口。他年再集头白乌，射马还有周侯无？
射书台
作者：施闰章
朝代：明
体裁：古风

城东有荒阜，霜雪白皑皑。寒鸱鸣落日，狡兔穴蒿莱。为问此何地，云是射书台。仲连沧海士，俶傥天下才。浮云视圭组，洁志谢尘埃。飞镞逞雄辩，坚城为之摧。壮夫绝吭死，万姓一何哀。流血溢城闉，积骨高崔嵬。贤愚同白刃，千古伤人怀。
将入都酬何省斋
作者：施闰章
朝代：明
体裁：五言律诗

倦游思遁迹，垂老薄论诗。惜别又千里，开怀共几时。浮沈金马地，浩荡海鸥期。不是虞翻傲，平生谁见知。
将入青原不果寄药公
作者：施闰章
朝代：明
体裁：七言律诗

寻源采药许相从，邃壑层岩宿雨封。实恐春泥妨曳屐，且冯官阁当登峰。林边沙径舒新蕨，涧外藤花挂碧松。遥寄閒心同此夜，江城清梦似闻钟。
将次涿州值烈风
作者：施闰章
朝代：明
体裁：五言律诗

已堕关山泪，那堪行路难。风回摧戍堡，沙聚没征鞍。划地龙蛇斗，飞空雨雪寒。黄尘愁极目，咫尺蔽长安。
将次荻港
作者：施闰章
朝代：明
体裁：七言律诗

雪满寒江向晚晴，舟随浅渚凿冰行。蒲苇远入水云色，凫雁群飞风雨声。潮送石头归棹急，矶回板子戍楼明。从来扼险成何事，废垒年年草自生。
将次蒙阴
作者：施闰章
朝代：明
体裁：五言律诗

出没群峰内，邅回古树根。烟钟知野寺，雪屋见山村。道远残年逼，城荒落照昏。逢迎惭故旧，饕餮费盘飧。
将次袁州闻袁胜之进士客游怅然有作
作者：施闰章
朝代：明
体裁：七言律诗

回冈蔓草易伤魂，古驿茅亭带雨痕。晚熟香粳黄覆野，新添秋水碧当门。空山人去迷仙棹，老桂花开对客尊。向夕鹧鸪城里宿，高台明月共谁论。
将游天台雁荡诸山詶梅瞿山子彦送别·其一
作者：施闰章
朝代：明
体裁：古风

谢公爱丘壑，雁荡迷冥搜。谪仙客吴越，天姥终梦游。川陆既缅阻，道险多倾辀。要我有好友，篮舆为我谋。岂不畏行路，驾言驱百忧。振策越华顶，濯缨溯龙湫。岁月逝将晏，树木风飕飕。念子一樽酒，伫立临道周。
将游天台雁荡诸山詶梅瞿山子彦送别·其二
作者：施闰章
朝代：明
体裁：古风

回风振江甸，孤云正徘徊。东南烽火后，白骨横皑皑。谁言豺虎窟，得见金银台。霖雨泥修途，白发日以催。挥手招列仙，掖我临九垓。白鹿为我骑，寒花为我开。天浆行可酌，抗言浮一杯。毋为卧穷巷，局蹐中心哀。
将游嵩岳留别都门诸同好
作者：施闰章
朝代：明
体裁：古风

富贵非我怀，慨焉企高蹈。京国偶羁栖，相怜为同调。文酒连朝昏，履舄每颠倒。欲别重拳拳，白头不忍掉。秋风感客心，言归肆遐眺。曳我旧芒鞋，薄游问嵩少。名岳领中区，元气罗众妙。商飙景物清，苍翠相照耀。斋心蹑往迹，猿鹤或前导。中峰有绝顶，凌云踏奔峭。俯探二室幽，坐对三花笑。要期接至人，灵境不虚到。澄旷谐赏心，咏言托微好。惟应忆故欢，回首一长啸。
将至江山县书所见
作者：施闰章
朝代：明
体裁：五言律诗

滩舟南去晚，转赖北风吹。双塔夹崖口，丹霞照岭时。溪藤翻翡翠，渔艇唤鸬鹚。山色初晴好，行将近武夷。
将至荏平有怀历城孙怍庭都谏
作者：施闰章
朝代：明
体裁：七言律诗

平沙孤戍野萧萧，地近明湖岐路遥。白雪有楼谁眺咏，黄门几载狎渔樵。天长海岱音书隔，客久星霜草木凋。晚岁论交怀抱尽，帝城尊酒忆寒宵。
将进酒
作者：施闰章
朝代：明
体裁：古风

将进酒，为君歌。白日苦速，慨当奈何。神仙天上几蹉跎，人生那得有斧柯。蔡泽问年不问贵，启期带索欢情多。岱宗东倾海水竭，君子令名当不磨。愿君重进金叵罗，西风划地回逝波。黄发再黑朱颜酡，微哦短吟愁则那。
将进酒
作者：施闰章
朝代：明
体裁：乐府曲辞

将进酒，罗群贤。合四坐，陈广筵。履舄错，兰膏然。弛佩带，步华轩。蠲忧端，齐欢颜。歌既醉，酣忘言。舞阳阿，挥朱弦。曲杂奏，心相怜。薄富贵，乐当年。愿更酌，要列仙。寿千春，白发玄。
将适山阴答桐城周子兼示豫章陈子时二子寓开元寺周有秋泛剡溪之作
作者：施闰章
朝代：明
体裁：古风

前年雨雪沾客衣，我回自粤君将归。临岐序尔宛游草，一尊未尽孤蓬飞。今年君来我东发，立马长桥生白发。梦游已吸赤城霞，开眼犹看敬亭月。羡君冲口皆尺璧，宛陵万壑镌墨迹。南州孺子诗绝群，坐啸开元共晨夕。途穷上客无颜色，枯鱼勺水求不得。嫫母被锦夷光织，相看万古一叹息。君言我发勿踟蹰，且趁春潮入画图。秋来亦有山阴棹，相逢傥在西子湖。但使禹穴能留李白住，不愁吾道沧州孤。
小乔墓
作者：施闰章
朝代：明
体裁：七言绝句

白雉台东古寺前，小乔墓在土人传。春心不死馀杨柳，舞尽春风起暮烟。
小孤山
作者：施闰章
朝代：明
体裁：五言律诗

中流破杳霭，石骨洗泥沙。春涨横鳌背，秋空刺虎牙。逆冲江汉怒，危逼日星斜。驻锡僧无地，乘舟漾月华。
少年行
作者：施闰章
朝代：明
体裁：乐府曲辞

少年矜任侠，走马探金丸。朝从渐离饮，夕交剧孟欢。家本五陵子，遨游双阙间。使气陵五侯，结客满长安。白日报人雠，纯钩血未乾。官骑不敢追，九衢侧目看。一朝见天子，请缨输心肝。南征举百粤，西使斩楼兰。英声振海陬，胜气浮云端。竦身光竹帛，小勇宁足观。
少林逢叶登封慕庐
作者：施闰章
朝代：明
体裁：七言律诗

古洞看碑倚杖身，精庐驻马忽相亲。只知倦客投禅老，何意名山得主人。细雨阳城回驾远，清宵诗卷送杯频。从来二室多遗迹，载笔烦君次第陈。
尤悔庵检讨以家在江南杨柳村作二绝句属耦长画率尔用韵缀卷后·其一
作者：施闰章
朝代：明
体裁：七言绝句

家在江南杨柳村，芰荷匝水复萝轩。白头共是羁栖客，怕听尊前说故园。
尤悔庵检讨以家在江南杨柳村作二绝句属耦长画率尔用韵缀卷后·其二
作者：施闰章
朝代：明
体裁：七言绝句

家在江南杨柳村，霜林满眼动归魂。扁舟系处茆堂近，笑指临矶旧竹门。
尤悔庵看钓图
作者：施闰章
朝代：明
体裁：古风

文字走鸡林，才名动天子。兴尽拂衣归，浩然五湖里。垂钓付儿童，注目看秋水。自作沧浪歌，悲风天际起。
就亭即席送康侯还武林
作者：施闰章
朝代：明
体裁：五言律诗

系缆一尊酒，孤亭接远山。苦吟诗独稳，久客意长閒。出每留僧寺，归应闭竹关。春风湖上绿，新柳不同攀。
就亭望閤皂山雪
作者：施闰章
朝代：明
体裁：古风

去年见雪始作亭，雪残洗出芙蓉青。今日登亭初见雪，倚天琼树森皎洁。夕阳倒射天门开，寒光灿烂金银台。风吹万叠晴云出，冉冉群仙欲下来。
就亭漫兴·其一
作者：施闰章
朝代：明
体裁：五言律诗

孤城江楚接，小筑薜萝间。就地宽人力，凭高破旅颜。一洲横橘柚，四坐入云山。时见檐前鸟，悠悠天际还。
就亭漫兴·其三
作者：施闰章
朝代：明
体裁：五言律诗

芙蓉通北牖，桐叶覆前楹。坐引江湖兴，閒知草木情。野鸥窥画槛，宾客厌荒城。多事诗篇在，烦人识姓名。
就亭漫兴·其二
作者：施闰章
朝代：明
体裁：五言律诗

浮生安逆旅，传舍亦吾庐。帆影寒云外，钟声夜月初。定巢容海燕，作脍就江鱼。樗散行藏足，宁知与世疏。
就亭漫兴·其四
作者：施闰章
朝代：明
体裁：五言律诗

吏隐无长策，栖迟复此亭。地留三径僻，天与数峰青。闻道齐忧乐，全生半醉醒。仙人在何许，閤岫日冥冥。
就亭落成
作者：施闰章
朝代：明
体裁：七言律诗

新营竹屋傍城头，吏静时闻江水流。古树当檐堪倚啸，青山入坐自开愁。含情兰浦思公子，避世瓜园想故侯。邀得春风成烂熳，卜居何似浣花幽。
就亭醉歌答李宗伯
作者：施闰章
朝代：明
体裁：古风

芳洲如碧玉，落花成锦茵。绿波与奇树，荡漾清江春。仓庚声里天气新，葡萄酒酌谪仙人。谪仙八十颜如童，开口大笑生春风。绯桃杜鹃独晚发，两株正照金尊红。坐我芙蓉屋，倚我筼筜亭。树里丹楼纷翕赩，城头叠嶂来青冥。谓余亭阁好无敌，青山古树尤难得。古树轮囷百岁馀，青山回薄万古色。天留胜事待吾侪，会合登临岂人力。管弦日暮重开宴，娇歌忽忆芙蓉面。洛浦明珠怅不还，舞衫化作西飞燕。歌欲阙，夜未央。请君再进白玉觞，风回花片入酒香。壮心暮齿慨且慷，吾独何为生悲凉。
山中喜遇朱锡鬯严荪友姜西溟秦留仙诸游好
作者：施闰章
朝代：明
体裁：七言绝句

花林深翠月初明，无限春山独夜情。联骑相逢成一笑，西峰绝壁共题名。
山中得雨
作者：施闰章
朝代：明
体裁：五言律诗

客卧碧山村，奔雷殷树根。稻花争雨出，菱叶喜波翻。水急前溪碓，云封野寺门。乍凉秋太急，虫响数声喧。
山中掘得小古镜
作者：施闰章
朝代：明
体裁：五言律诗

菱花作蝉翼，磨灭到人间。神物出何冢，清光寒一山。铭馀蝌蚪迹，血蚀鹧鸪斑。多病愁摧鬓，凭君好驻颜。
山亭
作者：施闰章
朝代：明
体裁：五言律诗

山亭溪色里，乔木散秋阴。果落跳松鼠，萍开过水禽。入林苍径滑，隔岸数峰深。一坐移清昼，悠然物外心。
山家阻雪
作者：施闰章
朝代：明
体裁：古风

东皋草木绿，杖策寻丘园。临崖坐前屋，萝蔓缘东轩。既欢云木霁，遂畅桑麻言。夕霰响林薄，晨雪蔽川原。时见南山鸟，下我檐际喧。冻枝折岩树，胶壑枯泉源。永怀松与柏，岁寒安可谖。
山左刘木斋督学江南
作者：施闰章
朝代：明
体裁：七言律诗

阙下论文兴不穷，才如子政几人同。临淄旧聚诸儒盛，吴会行看吾道东。江送锦帆芳草外，春深绛帐百花中。年来竹箭催残甚，披拂还凭大国风。
山左谣
作者：施闰章
朝代：明
体裁：古风

狐兔戎戎山之左，猎人张罗复纵火。老狐跳出兔罹罗，狐不活兮兔死可。
山晓楼和陈元水
作者：施闰章
朝代：明
体裁：七言律诗

空说看花郭外游，宾朋春晚一登楼。不妨细雨侵丹槛，自引青山傍白头。燕子低飞沙草暗，江声直入郡城流。平堤不见丝丝柳，何物天涯绾客愁。
山游晚过徐长民
作者：施闰章
朝代：明
体裁：七言律诗

野色苍苍夕照间，堂临谷口复溪湾。叩门夜识陵阳客，入坐青知邓尉山。早岁身随丛桂老，高吟目送白鸥还。东西十里皆梅树，春到能馀几日閒。
山游次和李龙沙郡丞
作者：施闰章
朝代：明
体裁：七言律诗

螺川居士心长閒，解组时时见醉颜。僦屋故临宛溪水，杖藜踏尽陵阳山。花明一树江城外，天合诸峰云雾间。近郭晚晴归骑稳，松阴月出照君还。
山行
作者：施闰章
朝代：明
体裁：五言绝句

野寺分晴树，山亭过晚霞。春深无客到，一路落松花。
山行入宁川界
作者：施闰章
朝代：明
体裁：七言律诗

箬坞梅溪道路长，重林秋色远苍苍。野禽群散入寒雾，山果叶稀明夕阳。贪逐峰峦樵径失，试餐杞菊石泉香。田家谷口容栖托，无数藤萝覆草堂。
山行暑雨
作者：施闰章
朝代：明
体裁：七言律诗

骄阳急雨太相侵，大麓孤亭何处寻。凉燠片时成异候，风泉半岭共悲吟。雷奔駴鹿横溪过，云暗藏鸠坐叶深。莫叹山程苦行役，家居元乏好园林。
山行经野寺小憩
作者：施闰章
朝代：明
体裁：七言律诗

藤阴涧响涓涓转，野寺松云冉冉新。下马径须投白社，逢花谁不枉青春。怕过朋旧盘餐费，喜就林泉书卷亲。诗句每从行处得，高吟那问路傍人。
山阴即目
作者：施闰章
朝代：明
体裁：五言律诗

雨后鉴湖绿，山川尽可怜。四时皆笋候，万井各溪边。傍槛多垂柳，当门试采莲。还闻歌管乱，处处木兰船。
山阴张陆舟自宣城移家白门
作者：施闰章
朝代：明
体裁：七言律诗

移家头白仍为客，寒浦清尊动别愁。把臂看成三世在，比邻真共十年游。凤台鼓角江云暮，牛渚霜帆枫树秋。六代繁华摇落尽，山阴何日棹归舟。
山阴息柯亭作四首·其一
作者：施闰章
朝代：明
体裁：七言律诗

谢傅东山池馆幽，到门石槛系兰舟。疏帘白昼松云入，丛桂清阴涧水秋。觅径邻僧时接杖，含情客子独登楼。凭谁解取柯亭竹，暮雨潇潇长笛愁。
山阴息柯亭作四首·其三
作者：施闰章
朝代：明
体裁：七言律诗

青眼朝朝竹万竿，狂来真懒著衣冠。杜陵作客惟多泪，禹穴藏书谁去看。烽火楼船沧海窄，园林风雨薜萝寒。钓滩傥有生涯在，不省人间行路难。
山阴息柯亭作四首·其二
作者：施闰章
朝代：明
体裁：七言律诗

此地曾闻狮子林，千年灵迹独登临。天青孤塔星辰动，日落沧波烟火深。北极遥看游子泪，东山高枕故园心。眼前尚有柯亭竹，寂寞谁知长笛音。
山阴息柯亭作四首·其四
作者：施闰章
朝代：明
体裁：七言律诗

松篁飒飒冷于秋，昨夜凉风催白头。络纬新声初近榻，紫薇一树正当楼。书来故里看鸿雁，窗倚天河望女牛。泽国只今皆赤地，五湖何处有扁舟。
山阴赠张登子
作者：施闰章
朝代：明
体裁：五言排律

步屧过从惯，园林宴集频。乞泉分玉带，携酒坐花茵。弱冠思游洛，英词拟过秦。官居沧澥郡，恩到日南人。逸兴青云发，閒心白社亲。归来槛水曲，大笑桃源春。一研堪双璧，千峰是四邻。床馀王氏笏，名重郭公巾。金谷花无数，兰亭书绝伦。苦吟不暇懒，好客岂知贫。濩落年犹壮，鶱腾志未申。情知恋丝竹，岂合老松筠。
山阴送饶景玉归歙兼讯诸旧游
作者：施闰章
朝代：明
体裁：七言律诗

别后花飞又一年，我来君去各风烟。看山到处添图画，垂橐何人乞酒钱。秋静云开横浦寺，晚凉月照渡江船。共知万事岩栖胜，谁傍莲峰筑数椽。
屴崱峰
作者：施闰章
朝代：明
体裁：古风

危峰矗立鼓山顶，目尽闽天万峰影。磨崖上有紫阳书，光芒倒射扶桑冷。双江汇合蛟龙游，三山灭没人烟浮。岛屿东看入海气，空青一发指琉球。洪涛忽起天地动，羲和返驾寒云愁。吁嗟乎！白日苦短，青鬓已斑。天风何泠泠，吹我骨珊珊。念欲乘风挥手去，八表万里何当还。鸾骖鹤驭良不远，鲸吞蚁斗谁能閒，回首大笑哀人间。
屴崱峰
作者：施闰章
朝代：明

危楼矗立鼓山顶，目尽闽天万山影。磨崖上有紫阳书，光芒倒射扶桑冷。双江会合蛟龙游，三山灭没人烟浮。岛屿东看入海气，空青一发指琉球。洪涛忽起天地动，羲和返驾寒云愁。吁嗟乎！白日苦短，青鬓已斑。天风何泠泠，吹我骨珊珊。念欲乘风挥手去，八表万里何当还。鸾骖鹤驭良不远，鲸吞蚁斗谁能闲？回首大笑哀人间。
岁晚送熊渔滨
作者：施闰章
朝代：明
体裁：五言律诗

归路复停舟，山城共倚楼。暮云依树宿，残雪照江流。岁月寒催别，琴樽客缓愁。高堂应望切，明日到南州。
岁暮三首·其一
作者：施闰章
朝代：明
体裁：古风

白日无根株，摇摇忽迟暮。仰视天路长，驽马愁窘步。夙昔蕴微尚，中岁早誓墓。垂老复见徵，虚声怵殊遇。思一叩阊阖，直陈当世务。乃命授笔札，分曹弄竹素。抱书虽黾勉，精力久非故。
岁暮三首·其三
作者：施闰章
朝代：明
体裁：古风

人情侈仕宦，侍从耽京阙。骨肉逝不待，摧残到黄发。衔痛拖朝绅，未敢日衰绖。忽忽岁云期，蓄泪那能竭。鹿门有妻子，乡梦久阔绝。失恃悯二孙，远念徒呜咽。平生一寸心，辗转成百结。更阑不能寐，独夜立寒月。
岁暮三首·其二
作者：施闰章
朝代：明
体裁：古风

婆娑庭际树，两见叶辞柯。终日少安坐，岁月纷蹉跎。九重已宵旰，灾警一何多。雨泽靳中土，烽火连牂牁。精卫苦力竭，蚁穴愁江河。惭非鲁阳子，日昃将如何。
岁暮使过里门
作者：施闰章
朝代：明
体裁：古风

于役过乡国，岁除归敝庐。久行成远客，亲旧盈门闾。握手各言老，尊酒聊相于。沿溪有草阁，崚嶒百尺馀。阶前红药茁，雪后寒梅疏。延目俯清旷，中肠还郁纡。自顾为浮云，临风难久居。岂敢薄缨组，筋力已不如。惭非丘园士，明发当脂车。
岁暮牛渚阻风
作者：施闰章
朝代：明
体裁：五言律诗

去日阻风处，归途仍石尤。空怀千里恨，独泊一孤舟。除夕来朝逼，寒潮背客流。家人知望远，日上水边楼。
岁暮芜湖寻陈伯玑不值
作者：施闰章
朝代：明
体裁：七言律诗

君去章江音信稀，鸠兹深巷掩柴扉。独寻故里应垂泪，久住它乡不易归。忆母看回南浦雁，凭僧为煮北山薇。悬知抱膝愁吟处，五老峰前雨雪飞。
岁暮行
作者：施闰章
朝代：明
体裁：古风

岁云暮矣胡不归，我叔头白家书稀。身虽老健心事违，棋局诗篇今是非。连宵入梦沾裳衣，寒江冥冥雨霏霏。明日买舟急归去，石尤风急江村暮。
岁暮送陈伯玑之武林
作者：施闰章
朝代：明
体裁：古风

停楫待同舟，送君成独发。惆怅纷难陈，伫立生白发。养疴岁序殚，客愁无断绝。北风吹孤篷，安知吴与越。江头枫树寒，双乌啼不歇。中宵吾有梦，先向西泠月。
岁朝登愚楼
作者：施闰章
朝代：明
体裁：七言律诗

懒颂椒盘得暂閒，丹梯竹阁醉同攀。枝头晨鹊轩窗下，水面春云埤堄间。元日占年逢甲子，平生知我是江山。流光努力成何事，翘首扶桑减旧颜。
岁杪归临江闻吉州诸子仍集鹭洲讲业欣然成咏
作者：施闰章
朝代：明
体裁：七言律诗

寒江落照片帆分，别绪千重鹭渚云。实恐残年虚荏苒，遥怜诸子共殷勤。鱼龙泽畔章逢集，雨雪声中弦诵闻。黾勉心期良不改，百年何处是离群。
岁杪送刘睢宁亮中
作者：施闰章
朝代：明
体裁：五言律诗

分符傍淮浦，旅食旧邗关。到日移家近，行看飞舄閒。人来邹鲁地，邑有凤凰山。惠政春风里，梅花照醉颜。
岕茶歌
作者：施闰章
朝代：明
体裁：古风

岕茶胜事真罕见，脱略茗柯作香片。顾渚月峡趋下风，倒戈羞与岕山战。岕阳绝胜无多地，寸壤黄金争品第。最老庙后称冠军，纱帽棋槃亚兄弟。问谁造者唐与朱，苦心创获前代无。抑扬徐疾有妙理，俄顷能分气味殊。北海韩侯雉城长，玉川遗事传清赏。石鼎金泉手自煎，小酌深尝戒卤莽。就中甲乙难讨寻，贱耳归求鼻舌心。其甘隽永香蕴藉，非兰非乳鲜知音。时俗啖名吁可咤，赝鼎偏矜尺璧价。今年始撷供至尊，庙产摘尽馀中下。纷纷豪贵竞徵求，令君仰屋山家愁。物色经时得一啜，才分半盏沾枯喉。山是阳崖总砂石，瘦吞云日成芳洁。庙后何偏夺地灵，言人人殊莫能说。几处茶寒善损神，将花熏染香失真。气幽色白此柔旨，大叶粗枝翻绝伦。牙笋鎗旂春太早，月团龙饼添揉造。桑苧天随安可嗤，后来踵事今人好。酷耽水厄痴则那，我强解事为茶歌。岕园未到犹馀恨，山灵妒我将如何。
岩台寺
作者：施闰章
朝代：明
体裁：七言律诗

夕景重寻野寺游，层崖侧叠自仙丘。浮云不散留双洞，绝壁谁开置一楼。抱石松根风物改，入天萝径杖藜愁。当年题字多磨灭，此地曾经支许俦。
岩山诗十六韵
作者：施闰章
朝代：明
体裁：古风

高人志在山，手自洗山骨。拂翠凿云根，抉幽地翻窟。一朝破榛莽，万象昭毫发。石罅贯峰腰，岩虚耸庭阙。紫谷洵谽谺，丹炉入超忽。削成列屏几，棱叠森剑笏。百丈作蹲狮，昂首无颓蹶。阴洞卧潜蛟，乔柯栖俊鹘。顶穴维天阊，清光先日月。昔传白鹿游，时见朱霞发。中有挂瓢翁，大耋兴突兀。物色遍巅崖，劖题当铭碣。山鬼怯逋藏，巨灵愁劓刖。武夷忆南闽，星岩梦西粤。灵迹不可常，胜事表灭没。前看钓鱼台，王气如未歇。
岱岭夜雨
作者：施闰章
朝代：明
体裁：五言律诗

寒星看掌上，暮雨忽樽前。积气无岩壑，秋声划海天。万松飞瀑里，三观乱云边。恍惚身何在，真从象纬眠。
岳阳行
作者：施闰章
朝代：明
体裁：古风

岳阳城中虎昼伏，黄昏破壁择人肉。张弧射十不中一，寡妇蒙头中夜哭。我来风迅难停舟，留连独为岳阳楼。登楼四顾失天地，巴陵直欲西南浮。茅屋新成数十间，孤城荡荡如空山。洞庭白日沈烟雾，一叶扁舟从此去。
崧台迟无可上人不至
作者：施闰章
朝代：明
体裁：七言律诗

故人东下水悠悠，天阔苍梧入望愁。归梦十年还驻杖，旅怀五夜独登楼。风尘我自惭元亮，骚雅君宁老惠休。旧约同舟又分手，鼎湖空有白云留。
嵊县赠吴亮公明府
作者：施闰章
朝代：明
体裁：七言律诗

扁舟为爱剡中山，溪畔相逢醉不还。天姥当轩开窈窕，石梁飞瀑近潺湲。官贫鲑菜寻常绝，吏罢追呼日月閒。安道琴楼今尚在，使君清啸一跻攀。
嵩山高登崖石室
作者：施闰章
朝代：明
体裁：七言绝句

斧劈青天半壁悬，丹梯老屋旧无椽。山灵怜取孤僧渴，万石崖中一点泉。
嵩洛途中追和郑次公水部送别·其一
作者：施闰章
朝代：明
体裁：七言律诗

燕台把酒罄交欢，逋客心知聚首难。短铗拂衣随雁去，好山留意待人看。津亭明月砧声乱，野树斜阳木叶寒。惜别弹冠总閒事，白云无恙报平安。
嵩洛途中追和郑次公水部送别·其二
作者：施闰章
朝代：明
体裁：七言律诗

恨不衔杯十日欢，素心相接似君难。云移北阙惊初散，花发东湖忆共看。积雨平芜秋水断，空山独树暮烟寒。违时伏枕吾甘老，敢说苍生系谢安。
嵩阳汉柏
作者：施闰章
朝代：明
体裁：古风

海风折若木，阴火炎昆崙。天地几反覆，礧砢君独存。嵩高护劲干，河洛滋灵根。鼎立势猗角，铁积藏踵跟。彭亨腹臃肿，攫拿枝腾鶱。平冈溟鹏奋，白昼苍龙蹲。韶濩时铿戛，日月为吐吞。汉武昔封禅，雷殷万乘喧。维时盛宫观，金碧被丘樊。上撑珠殿黑，下荫翠华翻。天子动颜色，锡封匪滥恩。陵谷改朝暮，连甍无寸垣。数千年硕旧，惟尔留中原。前有开元碑，屃赑立轩轩。其辞出林甫，秽琐不足论。典刑尔独古，正气司乾坤。岱松大夫辈，俯视成耳孙。自非阙里桧，不肯让称尊。豚酒勤父老，叫啸来鸾猿。其神长数丈，建纛拥朱幡。左手佩钺斧，右手垂橐鞬。出入卫中岳，自称臣大藩。古道日隤替，瓦缶看玙璠。我来肃长揖，将军向我言。余已经百战，铠甲攒瘢痕。近曾决刘项，远则从轩辕。小人不解事，嬲慁群攀援。剥肤肆黥劓，受侮心烦冤。帝怒命祝融，收一先烧燔。吾侪逝当化，蜿蜒升天阍。子颇识文字，为我纪混元。杜韩不再出，制笔谁飞鹍。再拜陈荒辞，风起黄云昏。
嵩阳赠焦翁阳长
作者：施闰章
朝代：明
体裁：古风

目涉登封志，心知处士笔。奔迫苦寻山，恨未相促膝。多君腹中万卷书，曾杖青藤穷二室。家承阀阅馀清风，性癖烟霞如痼疾。年逾绛县欢群贤，春花烂熳开群筵。自称外臣卧箕颍，坐看玉树摩青天。卢鸿一，田游岩，清梦来呼焦孝然。尚友古人良不恶，何必虚无求列仙。肯向嵩阳倾斗酒，旧有流觞九曲泉。
嵩阳雨夕怀王昊庐侍读
作者：施闰章
朝代：明
体裁：古风

登封城郭嵩之阳，崒嵂青冥云锦张。重云三日雨如霰，满耳虫声秋叶黄。此时独坐生白发，忽忆美人邈金阙。开尊永昼坐论文，捲幔清宵同对月。长安车马无时休，临岐执手重淹留。浩歌早识名山兴，瑶华送我寻嵩丘。一生当著几两屐，放眼一步成十洲。看君亦有向平意，望远那免张衡愁。玉女窗，捣衣石。来朝新霁凌绝壁，与谁共作峰头客。
嵩阳雨夕怀王昊庐侍读
作者：施闰章
朝代：明

登封城郭嵩之阳，崒嵂青冥云锦张。重云三日雨如霰，满耳虫声秋叶黄。此时独坐生白发，忽忆美人邈金阙。开尊永画坐论文，卷幔清宵同对月。长安车马无时休，临歧执手重淹留。浩歌早识名山兴，瑶华送我寻嵩丘。一生当著几两屐，放眼一步成十洲。看君亦有向平意，望远那免张衡愁。玉女窗，捣衣石，来朝新霁凌绝壁，与谁共作峰头客。
嵩顶书壁
作者：施闰章
朝代：明
体裁：五言绝句

二室千峰秀，秋登第一峰。中原归杖底，长啸倚孤松。
己亥中秋后一日千佛山房作
作者：施闰章
朝代：明
体裁：五言律诗

窗送北风凉，松云散石房。湖光烟际白，山色树中苍。药饵翻催鬓，干戈切望乡。菊花含细细，留兴待重阳。
己未二月朔同被徵诸臣集试体仁阁上赐食且宣谕曰馆选廷试例不给馔嘉尔等学行名儒优以旷典是日治南馔张椅坐盖前所未有也恭赋纪恩
作者：施闰章
朝代：明
体裁：七言律诗

减膳深知念万方，大官珍赐喜初尝。天浆捧出金茎远，宫馔分来玉粒香。葵藿腐儒沾醉饱，丝纶温语重辉光。华筵异数承恩渥，载笔还歌湛露章。
己未京邸守岁同耦长用欢字·其一
作者：施闰章
朝代：明
体裁：五言律诗

此夕长安好，东风送腊寒。衰宁胜柏酒，颂已懒椒盘。家累缘官剧，乡心遇旧欢。陶陶拚永夜，犹作壮年看。
己未京邸守岁同耦长用欢字·其二
作者：施闰章
朝代：明
体裁：五言律诗

爆竹频年禁，谁知岁节过。事从为客减，债比住家多。史馆虚分席，崖疆愿止戈。早朝聊假寐，中夜有鸣珂。
己未夏家园老梅作四花余适同孙予立茆楚畹高阮怀并官翰林里中梅渊公诸故人作瑞梅图歌索和漫题其后
作者：施闰章
朝代：明
体裁：古风

金门客子苦栖迟，故园梅发花几枝。花开不是梅花时，青梅结子久垂垂。园林此事亦罕见，俄传盛事争称羡。花枝人数适相符，四子同时登翰苑。主人爱閒不爱官，可怜亲旧满堂欢。绘图作诗侈花瑞，封题卷轴来长安。老梅憔悴非奇树，馀花再发人何与。偶然作异转伤心，当年吾叔高吟处。时艰才尽徒咨嗟，不待秋风便忆家。三人少壮予独老，剩有星星两鬓华。
已出都门龚中丞书至
作者：施闰章
朝代：明
体裁：七言律诗

春明晓发立踌躇，飞骑还来惜别书。赋比文通重有恨，懒如叔夜不嫌疏。形容老瘦风烟晚，戎马关山雨雪初。南去五湖馀襆被，浮生准拟付樵渔。
巾子山
作者：施闰章
朝代：明
体裁：七言律诗

城上双峰俯万家，振衣秋色满天涯。潮声远带轻帆没，塔影横催白日斜。近海林峦馀宿雾，寒山郡郭少黄花。当年战垒肠堪断，残戍沿江有暮笳。
布衣杨耻庵自楚来论学
作者：施闰章
朝代：明
体裁：七言律诗

鹤发方颐白角巾，扁舟风雨泊江津。一尊执手来何暮，千里论交若有神。楚泽当年传绛帐，汉庭它日重蒲轮。醉看花下谈经好，坐上谁如井大春。
幔亭歌
作者：施闰章
朝代：明
体裁：古风

荒台绝壁盘烟雾，争传秦代群仙聚。虹桥綵幄云锦张，流霞天酒百花香。髣髴藐姑肤婥约，霓裳妙舞钧天作。传呼太姥宴曾孙，殷勤劝尽筵前尊。忽奏人间可哀曲，坐上几人肠断续。白日欲暝饮既醉，虹桥忽撤人在地。人在地兮当奈何，彩云散尽白云多。
平山堂
作者：施闰章
朝代：明
体裁：古风

寒色静四野，平冈走孤兽。振策肆重游，萧条改结构。荒榭俯宿莽，颓垣缭虚囿。抗轨思昔贤，游宴贲岩岫。悠悠六百年，遗徽邈难遘。残荷尚馀盖，丹枫错成绣。丧乱悲山川，戎马此驰骤。举目睇京岘，严飙暗清昼。懿此崖际泉，清泠聊可漱。
广州寄博罗令冯歉然
作者：施闰章
朝代：明
体裁：古风

前年走马长安道，燕赵风流君自好。弹筝击剑悲且歌，相看意气非草草。别来岁月如飘尘，天南塞北车辚辚。分符君作罗浮长，叱驭余为岭外人。罗浮山色自堪誇，回首风烟莫忆家。蓬转自怜无定迹，祇怀潘令县中花。
广陵值杨鄂州枢部
作者：施闰章
朝代：明
体裁：古风

闻君在承明，羔裘号司直。笃义求友生，抗言振邦国。西南有斗争，于法当讨殛。圣世尚怀柔，受诏使绝域。枢部盛推引，天子动颜色。亲承丹陛语，汝往罢兵革。安南古交州，君长世相贼。蛮战虽穴鼠，其狡甚鬼蜮。万里若风驰，片言弭反侧。即事徵远猷，贤劳厉百职。忆昔枉短书，慷慨叙胸臆。丈夫交有道，相知非旧识。孤蓬聚邗江，岐跂各南北。平生万古心，欲言不可得。惟应重良时，风雨怀令德。
广陵值赵五弦归自庆远
作者：施闰章
朝代：明
体裁：七言律诗

西江送别路偏长，年鬓诗篇各老苍。万卷随身轻五马，孤舟落木下三湘。宦成家在笙歌地，病起人归瘴疠乡。见说登山复临水，拂衣何处不清狂。
广陵汎舟两绝句·其一
作者：施闰章
朝代：明
体裁：七言绝句

绿浦红蕖间白蘋，采莲艇子棹歌新。惯闻箫鼓朝朝过，睡稳鸳鸳不避人。
广陵汎舟两绝句·其二
作者：施闰章
朝代：明
体裁：七言绝句

摘星楼畔水迢迢，古碣荒台字半销。疏柳隋堤明月夜，宫娃魂断尚吹箫。
广陵醉后赠陈曼仙同年
作者：施闰章
朝代：明
体裁：古风

拂衣不采商山芝，草堂不羡浣花溪。暖老争看人似玉，把诗自劝醉如泥。开轩种竹江云入，素瓷酌酒嘉宾集。洞箫铁笛相和鸣，玉柱檀槽杂歌泣。芙蓉含雾暗氤氲，婀娜吴姬娇出群。轻讴缓唱四坐静，不动朱唇声遏云。十年契阔今良会，宦游忽叙巴西事。羌村蛮洞畏豺狼，哀角腥风动天地。万里生还信偶然，衔杯且称平生意。主人潇洒良得计，有客风尘早憔悴。柴桑夙昔无宦情，东山偶起怜苍生。昔何勇健今何老，归卧双溪弄月明。
庐山遇雨
作者：施闰章
朝代：明
体裁：古风

山下自晴山上雨，林深苔滑流石乳。杖藜拨云云不开，洞口老猿作人语。忽闻天际一钟鸣，隔水苍茫寻涧户。
庐陵得余季芦先生书
作者：施闰章
朝代：明
体裁：七言绝句

螺子山前春草生，莆阳书到泪双倾。愁心历乱君知否，听彻江声到五更。
应召入都留别亲旧·其一
作者：施闰章
朝代：明
体裁：五言律诗

林壑君恩重，栖迟鹤发新。心将同木石，名敢玷丝纶。黄阁怜知己，青山解笑人。匡时计疏阔，多恐负枫宸。
应召入都留别亲旧·其三
作者：施闰章
朝代：明
体裁：五言律诗

休沐非归隐，山田薄且耕。时艰须管葛，祖德旧周程。衰谢看才尽，关河触暑行。不知宣室召，何策对升平。
应召入都留别亲旧·其二
作者：施闰章
朝代：明
体裁：五言律诗

辟门真圣主，禁苑富群贤。半豹吾何有，雕虫世偶传。生涯馀药饵，懒卧信江天。旧侣应相忆，东峰夜月圆。
应召入都留别亲旧·其四
作者：施闰章
朝代：明
体裁：五言律诗

烽烟犹未息，山泽忍安居。白发千行泪，轻装数卷书。圣朝容老拙，野性称樵渔。却笑从前事，无端赋子虚。
庚子冬暮归自广陵阻风述闷
作者：施闰章
朝代：明
体裁：五言排律

倦客停桡久，羁心野望长。川涂仍故国，舟楫自它乡。飘泊惭妻子，逡巡犯雪霜。山船深坐井，泥岸滑缘墙。逝矣从迢递，悠哉入渺茫。石尤风悄悄，江浦雁行行。旅爨临蛟室，迷津转客肠。海陬犹甲盾，水战习艅艎。岛屿黏天碧，藤萝覆石苍。书囊成几案，药饵代糇粮。远棹闻巴曲，高怀值楚狂。物情争惨淡，吾道任昂藏。飞塔浮云外，孤烟独树旁。掠波怜翡翠，眠渚羡鸳鸯。忆昔螭头赋，曾充粉署郎。年方逾贾董，名或拟班扬。斗酒燕台醉，微吟郢雪翔。星轺趋五岭，雀舫过三湘。箐入蛮居黑，花搴猺洞香。加餐凭薏苡，驻马憩桄榔。远愧张骞使，虚传陆贾装。崎岖连鼓角，骚怨付篇章。已识驱驰倦，谁言筋力强。推迁为外吏，陨越惧康庄。畏俗惩辛螫，谋身类跋狼。艰难疏旧好，束缚懒词场。蓬鬓风尘改，家园松菊荒。残生违皓绮，往事悼膺滂。戢影看宵月，衔思送夕阳。三山馀缱绻，六代总悲凉。出处终何得，渔樵未敢忘。题诗伴朝夕，晞发近沧浪。
庚申中秋
作者：施闰章
朝代：明
体裁：五言律诗

京国秋三过，清晖此夕长。檐雷朝送雨，衣露夜生凉。莼脍牵归思，亲朋当故乡。漫誇文字饮，白首厌名场。
庚申长至日后忆及内子李宜人以嘉平月望五十初度率成一诗寄之
作者：施闰章
朝代：明
体裁：七言律诗

早膺鸾诰亦称荣，嫁得黔娄却累卿。逮下真誇螽羽德，还山久共鹿门情。脱簪客馔亲劳苦，失母孙雏赖长成。好待老夫偕隐日，持觞莫遣鬓华生。
度新岭口号
作者：施闰章
朝代：明
体裁：七言绝句

半天虚白度嶙嶒，岩穴僧閒起未曾。昨夜人间闻细雨，山头积雪已成冰。
康季庸东归
作者：施闰章
朝代：明
体裁：五言律诗

饮冰非宦拙，失意却归来。出每无车骑，穷兼到酒杯。山中煨芋得，阙下卖琴回。莫便成高隐，当途倘爱才。
康州舟中
作者：施闰章
朝代：明
体裁：七言律诗

乱水潺湲夕照前，青莎白石静娟娟。鹧鸪飞处月斜挂，蟋蟀鸣时人独眠。炎塞山川穷两粤，病身风雨别三年。近来乡思翻摇落，随意芦花送客船。
建兰歌
作者：施闰章
朝代：明
体裁：古风

澧浦旧种人不识，建阳厥产称第一。花高叶短自离群，婵媛独媚幽人室。殷勤爱护资清欢，燥湿寒暄良独难。参差玉立当风笑，密干丛花满石栏。昔时花少觉花好，今日花多任花老。主人烂熳坐花前，有酒何人共倾倒。九畹繁滋勿复论，灵均既去谁招魂。愿君见采充君佩，与君同心君莫弃。
建宁九日闻师次延平
作者：施闰章
朝代：明
体裁：七言律诗

老去重阳拚客舍，落帆斜日投东溪。百粤秋深带云雾，三山路近愁鼓鼙。丛菊炎方底未发，芙蓉荒馆傍谁低。把酒登高复何处，幔亭尚隔千峰西。
建江滩行·其一
作者：施闰章
朝代：明
体裁：五言绝句

一滩一发白，百滩堪白头。不应千里路，都作断肠流。
建江滩行·其二
作者：施闰章
朝代：明
体裁：五言绝句

下水喜滩急，上水苦滩涩。舴艋不容身，时向滩头立。
开元寺阁
作者：施闰章
朝代：明
体裁：五言律诗

虚阁耸招提，春阴望欲迷。经函馀贝叶，塔影抱丹梯。山雨双溪暗，江云万井低。浮生媚清境，长忆此攀跻。
开先寺
作者：施闰章
朝代：明
体裁：七言律诗

黄岩岩下叩禅扉，老树寒潭石径微。宝墨亭台留佛偈，炉峰烟雾上僧衣。峡开青玉奔雷急，崖暗苍龙带雨归。谁拾枯松煮瀑布，朝朝目送白云飞。
弃金坡
作者：施闰章
朝代：明
体裁：五言律诗

弃金何日事，此地有荒坡。宅废成墟垄，风清想薜萝。寒光连嶂远，衰草古城多。白帽谁能著，徘徊发浩歌。
弘济寺登大士阁
作者：施闰章
朝代：明
体裁：五言律诗

寺倚寒江石，天衔水国秋。悬岩千叶覆，危阁一拳浮。日冷桫椤树，帆归芦荻洲。游人头白尽，不改暮潮流。